**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Ιουλίου 2021, ημέρα Πέμπτη και ώρα 13.15΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης «Οργανικός Νόμος του Ελεγκτικού Συνεδρίου και άλλες συναφείς ρυθμίσεις».

Στην συνεδρίαση παρέστη ο Υφυπουργός Δικαιοσύνης, κ. Γεώργιος Κώτσηρας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος (Τάκης) Παναγιώτης, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη-Παπαδημητρίου Άννα, Μελάς Ιωάννης, Μπούγας Ιωάννης, Δούνια Παναγιώτα, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Αγαθοπούλου Ειρήνη-Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος-Χαράλαμπος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Στολτίδης Λεωνίδας, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική, Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης «Οργανικός Νόμος του Ελεγκτικού Συνεδρίου και άλλες συναφείς ρυθμίσεις». Εκ μέρους του Υπουργείου Δικαιοσύνης, στη συνεδρίαση θα συμμετέχει ο Υφυπουργός Δικαιοσύνης, κ. Γεώργιος Κώτσηρας.

Πριν μπούμε στην επί της αρχής συζήτηση του νομοσχεδίου, σας ενημερώνω για τον προγραμματισμό των επόμενων συνεδριάσεων, με βάση τις αποφάσεις της Διάσκεψης των Προέδρων. Αντιλαμβάνεστε, ότι υπάρχει νομοθετικός φόρτος επειδή θα διακόψει για τις θερινές διακοπές η Βουλή στις 5 Αυγούστου, γι’ αυτό το λόγο και η πρόταση για τις επόμενες συνεδριάσεις της Επιτροπής μας έχει διαμορφωθεί ως εξής. Αύριο Παρασκευή 16 Ιουλίου, στις 9:00 θα πραγματοποιηθεί η 2η συνεδρίαση με την ακρόαση των φορέων και στις 12:00 αύριο Παρασκευή, θα πραγματοποιηθεί η 3η συνεδρίαση, επεξεργασία και συζήτηση επί των άρθρων του νομοσχεδίου. Την Δευτέρα 19 Ιουλίου και ώρα 13:00 θα πραγματοποιηθεί η 4η και τελευταία συνεδρίαση, η β΄ ανάγνωση του νομοσχεδίου.

Θα παρακαλούσα, επίσης, μέχρι την ολοκλήρωση της αγόρευσης του δεύτερου Εισηγητή, του Εισηγητή της Μειοψηφίας, να έχουμε γραπτώς τις προτάσεις για την ακρόαση των φορέων. Εάν είστε σε θέση και τώρα να μας τους κάνετε γνωστούς, θα παρακαλούσα τους Εισηγητές και τους Ειδικούς Αγορητές να ακούσουμε τις προτάσεις τους.

Τον λόγο έχει ο κ. Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ**: Κύριε Πρόεδρε, καταλαβαίνω το επείγον του πράγματος λόγω της προθεσμίας των διακοπών, αλλά το μαθαίνουμε Πέμπτη για την Παρασκευή και χωρίς να θέλω ειλικρινά να δημιουργήσω πρόβλημα, ανατρέπετε ολόκληρο το σχεδιασμό σε εμάς, που είμαστε Βουλευτές περιφέρειας. Εγώ από αύριο, είχα προγραμματισμένες συναντήσεις. Αν το ξέραμε τουλάχιστον, δύο ημέρες ενωρίτερα, θα είχαμε αλλάξει λίγο το πρόγραμμά μας.

Καταλαβαίνετε ότι μας δημιουργείτε μια πολύ μεγάλη δυσκολία. Θέλω ειλικρινά να βοηθήσω, αλλά θα πρέπει να ανατρέψουμε όλο το πρόγραμμα, να αναβάλουμε πέντε ραντεβού στην δική μας περιφέρεια και περιοδείες και το καταλαβαίνετε διότι και εσείς έχετε τα ίδια ζητήματα, αλλά αν το γνωρίζαμε τουλάχιστον, δύο ημέρες νωρίτερα θα είχαμε κάνει διαφορετικά το πρόγραμμα. Για την Δευτέρα, δεν έχω καμία αντίρρηση προφανώς διότι, θέλουμε να βοηθήσουμε. Δεν ξέρω, αν μπορούμε να το κάνουμε Δευτέρα, Τρίτη. Ειλικρινά, δεν έχουμε αντίρρηση δηλαδή, να βοηθήσουμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Χατζηγιαννάκη, θα συνεννοηθώ με τον Πρόεδρο, να δω αν υπάρχει δυνατότητα αλλαγής.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ**: Στην Ολομέλεια έχει προγραμματιστεί για την Πέμπτη;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο αρχικός σχεδιασμός ήταν για την Πέμπτη.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ**: Εντάξει, πρέπει να το γνωρίζουμε, γιατί καταλαβαίνετε ότι είναι μικρή η περίοδος.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Το κατανοώ, απλά επειδή σας λέω ότι επίκειται η διακοπή των εργασιών της Βουλής λόγω του θέρους και υπάρχει ένας προγραμματισμός για συζήτηση και ψήφιση νομοσχεδίων, υπάρχει αυτή η πίεση την οποία όλοι αντιλαμβανόμαστε.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ**: Δεν έχω καμία διαφορετική άποψη, ούτε να πάει πίσω, καταλαβαίνω και το κατεπείγον και την σύντμηση των προθεσμιών.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Δεν εξαρτάται μόνον από την πρόθεση του Προεδρείου επειδή, ακριβώς υπάρχει ο περιορισμός της λειτουργίας των Επιτροπών, των αιθουσών και τα λοιπά.

Τον λόγο έχει ο Εισηγητής της Πλειοψηφίας, κ. Δημήτρης Κουβέλας για να προτείνει φορείς.

**ΔΗΜΗΤΡΙΟΣ ΚΟΥΒΕΛΑΣ (Εισηγητής της Πλειοψηφίας):** Ευχαριστώ, κύριε Πρόεδρε.

Από την πλευρά μας, οι φορείς, που προτείνονται από τη Νέα Δημοκρατία, της Πλειοψηφίας, είναι η Τράπεζα της Ελλάδος, Εκπρόσωπος της Ολομέλειας των Δικηγορικών Συλλόγων, Εκπρόσωποι του Συλλόγου Υπαλλήλων του Ελεγκτικού Συνεδρίου. Και επειδή τους αφορά ιδιαιτέρως το νομοθέτημα που συζητούμε, να κληθούν τόσο ο Πρόεδρο κ. Κόλλιας και η Γενική Γραμματέας κυρία Τσερνοτοπούλου, όσο και το μέλος του Διοικητικού Συμβουλίου -έτσι αντιπροσωπευτικά- ο κ. Μαμουνάκης. Θα παρακαλούσαμε να προσκληθούν και να συμμετάσχουν. Επίσης, εκπρόσωπος του Ιατρικού Συλλόγου Αθηνών. Αυτή είναι η δική μας πρόταση. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε τον Εισηγητή της Πλειοψηφίας κύριο Κούβελα. Τον λόγο έχει ο Εισηγητής της Μειοψηφίας, βουλευτής του ΣΥΡΙΖΑ στην Εύβοια, κ. Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Ευχαριστώ, κύριε Πρόεδρε. Συμφωνούμε και εμείς με τις προτάσεις. Ιδίως ως προς τον εκπρόσωπο της ολομέλειας των δικηγορικών συλλόγων, θέλουμε και εμείς να είναι.

Θέλουμε να είναι οπωσδήποτε εκπρόσωποι -και θα έλεγα να είναι και περισσότεροι, όχι μόνο ο Πρόεδρος ή ο νόμιμος Εκπρόσωπος του Συλλόγου Εργαζομένων του Ελεγκτικού Συνεδρίου. Διότι, είναι σημαντικό να ακούσουμε και τη δική τους τοποθέτηση. Προφανώς, πρέπει να είναι ο Πρόεδρος του Ελεγκτικού Συνεδρίου και όσοι άλλοι κριθεί. Δεν διαφωνούμε με τις προτάσεις διότι, είναι ένα ειδικό νομοθέτημα που αφορά στη λειτουργία του Ελεγκτικού Συνεδρίου.

Θα πρότεινα, αλλά δεν θα επιμείνω, πως ίσως θα έπρεπε να είναι και ένας εκπρόσωπος της ΚΕΔΕ διότι, έχει άμεση σχέση, ιδίως ως προς το προσχηματικό. Δεν ξέρω και ποιος άλλος φορέας του Δημοσίου που έχει σχέσεις με τον έλεγχο του Ελεγκτικού Συνεδρίου. Κατά τα άλλα, συμφωνούμε και με τις προτάσεις της Πλειοψηφίας. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε τον κύριο Χατζηγιαννάκη. Η Ειδική Αγορήτρια του Κινήματος Αλλαγής, η συνάδελφος κυρία Νάντια Γιαννακοπούλου έχει να προσθέσει κάποιον φορέα; Ορίστε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής):** Ευχαριστώ, κύριε Πρόεδρε.

Συμφωνούμε με τους προλαλήσαντες, κύριε Πρόεδρε, όπως και για την Ολομέλεια των Προέδρων των Δικηγορικών Συλλόγων Ελλάδας.

Θα θέλαμε να προσθέσουμε, όμως, τον Πανελλήνιο Ιατρικό Σύλλογο, τον Πανελλήνιο Φαρμακευτικό Σύλλογο, το Τεχνικό Επιμελητήριο Ελλάδας, την Ένωση Δικαστικών Λειτουργών Ελεγκτικού Συνεδρίου, τον Σύλλογο Υπαλλήλων Ελεγκτικού Συνεδρίου -όπως προαναφέρθηκε το συγκεκριμένο- την Ένωση Ελλήνων Δημοσιολόγων και τον Συμβολαιογραφικό Σύλλογο Εφετείων Αθήνας, Πειραιώς, Αιγαίου και Δωδεκανήσων.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε την κυρία Γιαννακοπούλου. Οι Ειδικοί Αγορητές του Κομμουνιστικού Κόμματος και της Ελληνικής Λύσης θα είναι σε λίγο εδώ. Οπότε, τον λόγο έχει η Ειδική Αγορήτρια του ΜέΡΑ25 κυρία Μπακαδήμα. Ορίστε.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25**: Ευχαριστώ, κύριε Πρόεδρε, αλλά έχω καλυφθεί. Συμφωνούμε και έχουμε καλυφθεί. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα διαμορφωθεί ο κατάλογος των φορέων που θα κληθούν και θα αναγνωσθεί, στην συνέχεια, αφού καταθέσουν προτάσεις και οι δύο Ειδικοί Αγορητές του Κομμουνιστικού Κόμματος και της Ελληνικής Λύσης.

Τον λόγο, λοιπόν, έχει ο Εισηγητής της Πλειοψηφίας, βουλευτής Θεσσαλονίκης κ. Κούβελας. Ορίστε.

**ΔΗΜΗΤΡΙΟΣ ΚΟΥΒΕΛΑΣ (Εισηγητής της Πλειοψηφίας):** Κύριε Υπουργέ, κ.κ. βουλευτές, πρόκειται για ένα ειδικό νομοθέτημα το οποίο εισηγείται το Υπουργείο Δικαιοσύνης. Επιτρέψτε μου μερικές γενικότερες σκέψεις αναφορικά με τα ζητήματα και τις προκλήσεις που ήδη έχει αντιμετωπίσει, αλλά και εκείνες που θα βρει μπροστά της το επόμενο διάστημα η Κυβέρνηση της Νέας Δημοκρατίας. Είναι πολλές και αφορούν ένα ευρύ φάσμα θεμάτων.

Κύριο μέσον για την αντιμετώπιση αυτών των προκλήσεων είναι η αποκατάσταση του κύρους των κορυφαίων θεσμών της χώρας που τα προηγούμενα χρόνια απαξιώθηκαν στα μάτια των πολιτών σε μεγάλο βαθμό. Στην κορυφή της θεσμικής πυραμίδας για εμάς βρίσκεται ήδη η Δικαιοσύνη, η ανάγκη ενίσχυσής της και η θεσμοθέτηση ενός σύγχρονου νομοθετικού πλαισίου απολύτως συμβατού με τις σημερινές ανάγκες ενός κράτους δικαίου που ξέρει τα όριά του και γίνεται σεβαστό από τον καθένα.

Η Δικαιοσύνη, οφείλει να αποτελέσει το πραγματικό καταφύγιο των αδύναμων, είτε μέσω δικαστικών, είτε εξωδικαστικών μορφών απονομής δικαιοσύνης και η νομοθετική εξουσία από την πλευρά μας, οφείλουμε να την θωρακίσουμε και να την εκσυγχρονίσουμε.

Το σημερινό σχέδιο νόμου, πράγματι, αποτελεί μια σημαντική τομή για την εύρυθμη λειτουργία της δικαιοσύνης. Μετά τον ν.4700/2020 που αφορούσε όλες τις απαραίτητες αλλαγές στην λειτουργία του Ελεγκτικού Συνεδρίου με την θέσπιση ενιαίων δικονομικών κανόνων σήμερα, ερχόμαστε να συζητήσουμε και να ψηφίσουμε τελικά έναν ολοκληρωμένο νέο οργανικό νόμο στον οποίο θα υπάγεται θεσμός του Ελεγκτικού Συνεδρίου και θα ρυθμίζονται συνολικά τα διαδικαστικά, οργανικά και λειτουργικά ζητήματα. Ενός νέου οργανικού νόμου για τον οποίον οι πρώτοι που εξέφρασαν την επιθυμία θέσπισής του ήταν οι ίδιοι οι δικαστικοί λειτουργοί και υπάλληλοι του Ελεγκτικού Συνεδρίου.

Θυμίζω πως μια από τις διαχρονικές παθογένειες του συστήματος διακυβέρνησης του Ελληνικού δημόσιου τομέα, παραμένει η αδυναμία να προβεί στο απαραίτητο συμμάζεμα της πανσπερμίας διατάξεων, πολύ βασικών θεσμών, που συγκροτούν τη δημόσια διοίκηση. Μια κωδικοποίηση που θα βελτίωνε την καθημερινότητα όλων όσων εμπλέκονται με την νομοθεσία και τις δημόσιες λειτουργίες, είτε έμμεσα, είτε άμεσα με τους δημόσιους φορείς, θα την έκανε ποιοτικότερη και τη διοίκηση την ίδια αποδοτικότερη.

Αυτό ακριβώς επιτυγχάνει η παρούσα νομοθετική πρωτοβουλία για το Ελεγκτικό Συνέδριο. Για τον λόγο αυτόν θα καλούσα όλες τις πτέρυγες, όλα τα κόμματα της εθνικής αντιπροσωπείας, να στηρίξουμε αυτό το νομοθέτημα. Αισθάνομαι ότι είναι προϊόν διαβούλευσης που εκφράστηκε και γνώμη των πολιτικών δυνάμεων που μετέχουν στην εθνική αντιπροσωπεία και έτσι είμαστε σε έναν καλό δρόμο για να έχουμε μια ολοκληρωμένη νομοθεσία, ένα πλαίσιο το οποίο θα ρυθμίζει την λειτουργία του Ελεγκτικού Συνεδρίου, αναβαθμίζοντας το δικαστικό περιβάλλον του και φυσικά, μακριά και έξω από την πολιτική και τους μικροκομματισμός.

Εδώ, λοιπόν, το Υπουργείο Δικαιοσύνης, έχει ολοκληρώσει μία παρέμβαση. Προτείνεται στο Σώμα που θα αναβαθμίσει το κύρος του Ελληνικού Ελεγκτικού Συνεδρίου κατατάσσοντάς το σε ένα από τα πλέον σύγχρονα ανώτατα δημοσιονομικά δικαστήρια διεθνώς.

Η σημερινή νομοθετική πρωτοβουλία έρχεται να εισάγει ένα διαφορετικό σύστημα δημοσιονομικής ευθύνης, που αποτελεί εφαρμογή στην πράξη αρχών της αναλογικότητας, της διαφάνειας, της δίκαιης ισορροπίας, του σεβασμού στους ελεγχόμενους. Μια πολύ κρίσιμη παράμετρος αυτή, ενώ από την άλλη μεριά ο πολίτης οφείλει και δικαιούται να γνωρίζει που πηγαίνει και το τελευταίο ευρώ που εμπιστεύεται στο κράτος. Μόνο έτσι θα επιστρέψει τελικά η εμπιστοσύνη στις σχέσεις μεταξύ κράτους και πολίτη και θα αποκατασταθεί, η όποια ρήξη και απαξίωση είχε προκληθεί τα προηγούμενα χρόνια.

Γενικότερα, το παρόν σχέδιο νόμου αποτελείται από τρεις ενότητες και συνολικά 186 άρθρα. Η πρώτη ενότητα αφορά συνολικά τον νέον Οργανικό Νόμο του Ελεγκτικού Συνεδρίου. Περιλαμβάνει οκτώ μέρη και φτάνει από το άρθρο 1 μέχρι το 167. Η δεύτερη ενότητα αφορά ρυθμίσεις για το Ελεγκτικό Συνέδριο. Είναι τα άρθρα 168 έως 179. Η τρίτη ενότητα περιλαμβάνει δημοσιολογικές διατάξεις στα άρθρα 180 έως και το τελευταίο. Στην επί των άρθρων συζήτηση θα πούμε ασφαλώς, περισσότερα πράγματα.

Ειδικότερα, στην πρώτη ενότητα, ενσωματώνεται για πρώτη φορά ένα ενιαίο κείμενο, οι οργανικές ρυθμίσεις για το Ελεγκτικό Συνέδριο, ενώ συγχρόνως αναβαθμίζονται οι δυνατότητες για την παροχή υψηλού επιπέδου ενημέρωσης, αλλά και συνεργασίας με τη Βουλή επί των δημοσιονομικών και συνταξιοδοτικών θεμάτων.

Στη δεύτερη ενότητα ρυθμίζεται γενικότερα ζητήματα, αλλά και ειδικότερα, που βρίσκονται σε άμεση συνάφεια και εξάρτηση με το Ελεγκτικό Συνέδριο. Διατάξεις του ν.4700/2020 καταργούνται, ενώ εισάγονται 19 άρθρα που περιέχουν ρυθμίσεις για την επιτάχυνση του προσυμβατικού ελέγχου, την υποχρεωτική εισαγωγή ψηφιακών διαδικασιών στο δικαστήριο και τη θέσπιση ρυθμίσεων συναφών με τις αρμοδιότητες της Γενικής Επιτροπείας της Επικράτειας. Ρυθμίζονται συνολικά ζητήματα που έχουν να κάνουν με τον προσυμβατικό έλεγχο, τις καταθέσεις και επιδόσεις με ηλεκτρονικά μέσα και την ανάπτυξη ειδικού λογισμικού για ταχύτερες διαδικασίες ενώπιον του Ελεγκτικού Συνεδρίου.

Στην τρίτη ενότητα ρυθμίζονται ζητήματα δημοσιολογιστικά, που έχουν να κάνουν με τις λειτουργικές δαπάνες Οργανισμών Τοπικής Αυτοδιοίκησης α΄ βαθμού, αλλά και διαγραφές και ρυθμίσεις ανεξόφλητων οφειλών προς το Δημόσιο.

Επιμένω στη λέξη τομή την οποία χρησιμοποίησα στην αρχή της εισήγησής μου, διότι με τον ν.4700/2020 καταστήσαμε πιο εύρυθμη την λειτουργία του Ανώτατου Δικαστηρίου. Γίνεται ευκολότερη η ζωή αυτών που υπηρετούν στο Ελεγκτικό Συνέδριο, των δικαστικών λειτουργών, αλλά και των δημοσίων λειτουργών γενικότερα, αλλά και φιλικότερη και πιο κατανοητή και για τους ελεγχόμενους, αλλά και για τους δικηγόρους και τελικά για τους πολίτες που ζητήματά τους κρίνονται από αυτό.

Έρχεται, λοιπόν, το σημερινό σχέδιο νόμου να συμπληρώσει τον νόμο 4700/2020 και να έχουμε όλα τα επιδιωκόμενα αποτελέσματα, πλέον, με ένα πλήρες νομοθετικό πλαίσιο για το Ελεγκτικό Συνέδριο, που στοχεύει στην πιο εύρυθμη λειτουργία του.

Αυτά προσφέρει συμπληρωματικά το παρόν νομοσχέδιο, προβλήματα λειτουργικής φύσης, ανεξαρτησίας, η μεγάλη δικαστηριακή ύλη, οι αργοί ρυθμοί απονομής της δικαιοσύνης, η έλλειψη ψηφιοποίησης στις διαδικασίες, όπου υπάρχει και παρατηρούνται σημαντικές τέτοιες ελλείψεις, το κόστος για τους πολίτες, η ψυχοφθόρα πάροδος του χρόνου μέχρι την επίλυση των ζητημάτων καθιστούν τελικά επιτακτική την πλήρη, ολοκληρωτική, καλύτερη οργάνωση του Ανώτατου Δημοσιονομικού Δικαστηρίου της χώρας. Πιστεύουμε ότι αυτό στοχεύει και θα επιτευχθεί με το παρόν σχέδιο νόμου.

Βλέποντας αυτές τις παρεμβάσεις μπορούμε να πιστεύουμε ότι οι προγραμματικές δηλώσεις του Πρωθυπουργού Κυριάκου Μητσοτάκη και της κυβέρνησης το 2019 ότι θα ζούμε σε μια καλύτερη Ελλάδα δύο χρόνια μετά, παρά τις δυσκολίες που έχουμε περάσει. Εν τω μεταξύ, μην ξεχνούμε γεωπολιτικές εντάσεις, πανδημία, παγκόσμιες οικονομικές αναταράξεις. Οι δηλώσεις αυτές και η προσδοκία, φαίνεται ότι επαληθεύονται και μπορούμε να λέμε ότι στον χώρο της Δικαιοσύνης με παρεμβάσεις σαν τη σημερινή η χώρα μας απολαμβάνει ήδη ένα άλλο τοπίο το οποίο αναβαθμίζεται ολοένα και περισσότερο.

Για την ιστορία, θυμίζω ότι με τον ν.4700, προβλέφθηκε η σύσταση 11μελούς νομοπαρασκευαστικής επιτροπής για την εκπόνηση του παρόντος οργανικού νόμου για το Ελεγκτικό Συνέδριο. Η επιτροπή συγκροτήθηκε, συνεδρίασε, ολοκλήρωσε με επιτυχία το έργο της και με τις προτεινόμενες ρυθμίσεις, ενσωματώνονται σε ένα ενιαίο πια νομοθέτημα για το Ελεγκτικό Συνέδριο, με γνώμονα να επιτευχθούν τέσσερις στόχοι.

Ο πρώτος στόχος, είναι η συνοχή μεταξύ των ρυθμίσεων και την άρση αντιφάσεων που εμφάνιζαν προηγούμενες ρυθμίσεις στα νομοθετήματα για το Ελεγκτικό Συνέδριο.

Ο δεύτερος στόχος, είναι η προσαρμογή των υφιστάμενων ρυθμίσεων, στα νεότερα δεδομένα της συνταγματικής νομολογίας του Ελεγκτικού Συνεδρίου, της νομολογίας του δικαστηρίου της Ευρωπαϊκής Ένωσης και του Ευρωπαϊκού Δικαστηρίου Δικαιωμάτων του Ανθρώπου.

Ο τρίτος στόχος, η συμπλήρωση των νομοθετικών κενών, για να διασφαλιστεί η προάσπιση των θεμελιωδών δικαιωμάτων των ελεγχόμενων, με την παράλληλη ευθυγράμμιση στις διεθνείς καλές πρακτικές αποτελεσματικότητας του ελέγχου. Και εδώ, ευτυχώς, παίζει σημαντικό ρόλο η διεθνής εμπειρία της σημερινής ηγεσίας του Ελεγκτικού Συνεδρίου.

Ο τέταρτος στόχος, η αναβάθμιση της συνεργασίας του Ελεγκτικού Συνεδρίου με τη Βουλή, ώστε να παρέχεται από αυτό στην εθνική αντιπροσωπεία, υψηλού επιπέδου τεχνοκρατική ενημέρωση επί δημοσιονομικών και συνταξιοδοτικών θεμάτων.

Συνεπώς, η αναδιοργάνωση υπό συζήτηση, δίνει τελική απάντηση στην ανάγκη προσαρμογής της δομής του Ελεγκτικού Συνεδρίου στις σύγχρονες απαιτήσεις. Διασφαλίζονται, λοιπόν, οι παραπάνω στόχοι με την παρούσα πρωτοβουλία και έρχεται να προστεθεί σε άλλες, εξαιρετικά κρίσιμες, νομοθετικές παρεμβάσεις του Υπουργείου Δικαιοσύνης της αμέσως προηγούμενης περιόδου από την διαμεσολάβηση μέχρι τους ποινικούς κώδικες και τις πρόσφατες αλλαγές στις διατάξεις του οικογενειακού δικαίου, που η σύγχρονη πραγματικότητα είχε ξεπεράσει.

Για την παρούσα Κυβέρνηση, καταληκτικά, κύριε Πρόεδρε, κύριε Υπουργέ, κυρίες και κύριοι βουλευτές η Δικαιοσύνη αποτελεί πρωτίστως, βασικό πυλώνα της Δημοκρατίας μας. Επιπλέον, όμως, η καλή λειτουργία της είναι καταλύτης ανάπτυξης και προόδου από τη μια, κίνητρο προσέλευσης επενδυτικών κεφαλαίων από την άλλη. Αποτελεί συνεπώς, αδήριτη ανάγκη της εποχής μας, να εκσυγχρονίσουμε γενικότερα το σύστημα απονομής της δικαιοσύνης. Ως κεντρικό πυρήνα του επανασχεδιασμού, πρέπει να θέσουμε την διαφύλαξη και τον εμπλουτισμό των αρχών του κράτους δικαίου, την ποιοτικότερη απονομή δικαιοσύνης, καθώς και την αποτελεσματική εφαρμογή των δικανικών κανόνων ούτως ώστε ο κορυφαίος αυτός θεσμός, να λάβει τη θέση που του αρμόζει στην συνείδηση των πολιτών.

Με αυτά, καλώ τους συναδέλφους, να υπερψηφίσουμε το παρόν σχέδιο νόμου, μετά την γόνιμη συζήτηση που θα ακολουθήσει στις επόμενες συνεδριάσεις της Επιτροπής μας. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Να ενημερώσω την Επιτροπή πως μετά την κατανόηση που υπήρξε από την Αξιωματική Αντιπολίτευση στον φόρτο των κοινοβουλευτικών εργασιών, παραμένει ο προγραμματισμός μας.

Τον λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ:** Κύριε Πρόεδρε, θα ήθελα να δηλώσω ότι η Εισηγήτρια μα, η Μαρία Κομνηνάκα, λόγω κωλύματος δεν θα παρευρεθεί στη σημερινή συνεδρίαση ως εκ τούτου η τοποθέτηση του κόμματος μας στο συγκεκριμένο νομοσχέδιο θα γίνει τις επόμενες μέρες στις επόμενες συνεδριάσεις της Επιτροπής.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Η κυρία Κομνηνάκα θα έχει την άνεση χρόνου και αύριο στην επί των άρθρων συζήτηση να τοποθετηθεί και επί της αρχής.

Τον λόγο έχει ο Εισηγητής της Μειοψηφίας, ο συνάδελφος Βουλευτής Ευβοίας της αξιωματικής αντιπολίτευσης, ο κύριος Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Κύριε Πρόεδρε, κύριε Υπουργέ, κυρίες και κύριοι συνάδελφοι, μετά την τελευταία πράξη της κωμικοτραγικής υπόθεσης που ζήσαμε χθες και για δύο μήνες, ειδικά όσοι συμμετείχαμε στην Προανακριτική για την παραπομπή του Νίκου Παππά η οποία το είπαμε και χθες, το λέμε και συνέχεια σε όλο αυτό το δίμηνο που προηγήθηκε, απετέλεσε, δυστυχώς, με ευθύνη της πλειοψηφίας μια κηλίδα στην κοινοβουλευτική δημοκρατία και στην πολιτική ζωή του τόπου.

Μετά από αυτό, ειλικρινά, σήμερα, σε ένα νομοσχέδιο που θεωρούμε ότι γενικώς είναι σε θετική κατεύθυνση, σας μιλώ ειλικρινά, ήλθα αποφασισμένος και χάρηκα μάλιστα, με την πρόταση του συναδέλφου και τομεάρχη μας, του κυρίου Θεόφιλου Ξανθόπουλου, να είμαι εισηγητής στο συγκεκριμένο νομοσχέδιο παρά τον φόρτο εργασίας επειδή, θεωρώ τις θεσμικές παρεμβάσεις κυρίως, στο Ελεγκτικό Συνέδριο πολύ σημαντικές και θεωρώ ότι όλοι μας οφείλουμε να συμβάλλουμε, ώστε νομοθετήματα όπως αυτό που εισάγεται και πράγματι κωδικοποιεί και θέτει τους κανόνες λειτουργίας συγκεντρωμένα, όπως πρέπει να γίνεται, μπορούμε όλοι μας να συμβάλουμε και πρέπει να συμβάλλουμε, ώστε να είναι λειτουργικά τόσο για τους λειτουργούς της Δικαιοσύνης του Ελεγκτικού Συνεδρίου, τους υπαλλήλους, αλλά και τους συλλειτουργούς, τους νομικούς και προφανώς και τον πολίτη στον οποίο φθάνει η τελική λειτουργία αυτού του Ανωτάτου Δικαστηρίου.

Δυστυχώς, όμως, θα κάνω μια πολύ μικρή παρέμβαση και στον τομέα αρμοδιότητάς μου, διότι πρέπει να είμαστε πάρα πολύ προσεκτικοί και δεν πρέπει να δείχνουμε αμετροέπεια, ιδίως όταν έχουμε θέσεις ευθύνης και έχουμε να διαχειριστούμε τόσο κρίσιμες περιόδους, όπως αυτή που ζούμε λόγω της πανδημίας. Δεν μπορεί ανώτατα στελέχη της Κυβέρνησης, όπως ο Υπουργός Εσωτερικών ο κύριος Βορίδης ή όπως η κυρία Μιχαηλίδου με την άστοχη, αφού η ιδία παραδέχθηκε, άστοχη δική της δήλωση για απολύσεις στο Δημόσιο, να κάνει σήμερα, λόγο για παραπομπή στα πειθαρχικά των υπαλλήλων οι οποίοι δεν θα δεχθούν να εμβολιαστούν.

Θέλει ιδιαίτερη προσοχή και σας το λέω πραγματικά, με έντονη ανησυχία και με καμία αντιπολιτευτική διάθεση. Επειδή, όλων μας εδώ στόχος, ή τέλος πάντων των περισσοτέρων είναι να αντιμετωπιστεί γρήγορα αυτή η πανδημία, να πείσουμε τον κόσμο πόσο αναγκαίος είναι ο εμβολιασμός και το τείχος ανοσίας που πρέπει να χτιστεί, φοβάμαι πάρα πολύ ότι τέτοιες ενέργειες θα οδηγήσουν ακριβώς, στα αντίθετα αποτελέσματα.

Θα ενισχύσουν το αντιεμβολιαστικό μέτωπο, όπως αυτό και να το χαρακτηρίσει κάποιος, θα οξύνει την αντίδραση ανθρώπων γιατί υπάρχουν πάρα πολλές κατηγορίες ανθρώπων που δεν έχουν εμβολιαστεί. Άλλοι φοβούνται, άλλοι είναι αντιεμβολιαστές, άλλοι δεν έχουν πειστεί, δεν μπορούμε να τους βάζουμε όλους στο ίδιο τσουβάλι και να απειλούμε με πειθαρχικά συμβούλια τα οποία θα αποφασίσουν τα πειθαρχικά συμβούλια, αν δημόσιοι υπάλληλοι θα οδηγηθούν στην απόλυση;

Αυτά είπε το πρωί ο κύριος Βορίδης και μιλάμε για τον κύριο Βορίδη ο οποίος πριν από δέκα χρόνια, έντεκα χρόνια όχι ο ίδιος, αλλά το κόμμα στο οποίο ανήκε τότε, το ΛΑΟΣ, έκανε επίκαιρη ερώτηση για το εμβόλιο της γρίπης μέσω του κυρίου Γεωργιάδη. Να προσέχουν λίγο, διότι θα δημιουργηθούν ακριβώς αντίθετα αποτελέσματα από αυτά που επιθυμούμε.

Όταν εγώ έκανα το πρώτο εμβόλιο και μάλιστα της AstraZeneca, διότι πρέπει να τα λέμε αυτά τα πράγματα, δεν ήθελα να δημοσιοποιήσω το γεγονός ότι έκανα εμβόλιο, διότι το θεωρούσα αυτονόητο. Δυστυχώς, χθες, που έκανα τη δεύτερη δόση του εμβολίου το δημοσιοποίησα ακριβώς, διότι θεωρώ ότι από το μικρό, τον μικρό ρόλο που όλοι μας έχουμε να παίξουμε ως δημόσια πρόσωπα, να δείξω ότι ούτε φοβόμαστε ότι πρέπει να ενθαρρύνουμε τον κόσμο θετικά, όμως, όχι με φόβο και αρνητικά και εκλιπαρώ πραγματικά, τους ανθρώπους, που έχουν δημόσιο λόγο να προστατεύσουν και την Κυβέρνηση που θα πάρει τις αποφάσεις και έχει την τελική απόφαση, να είναι πάρα πολύ προσεκτικοί για να μην έχουμε τελείως αντίθετα αποτελέσματα από αυτά που όλοι επιθυμούμε.

Επειδή, όμως, δεν θέλω να αδικήσω το τόσο σημαντικό νομοθέτημα, σταματώ εδώ και μπαίνω εν τάχει στην τοποθέτησή μου επί του νομοσχεδίου, προσπαθώντας να είμαι βοηθητικός στο να καταλήξουμε στην ψήφιση ενός νόμου ο οποίος πραγματικά θα βοηθήσει τη λειτουργία του Ελεγκτικού Συνεδρίου, αλλά και την καλύτερη απονομή δικαιοσύνης και ελέγχου. Γιατί το Ελεγκτικό Συνέδριο, φυσικά -αυτό πρέπει να το προσέξουμε- έχει μια διπολικότητα και δεν το λέω με την ψυχιατρική προφανώς, έννοια του όρου, αλλά το λέω με την έννοια της φύσης του δηλαδή, είναι ταυτόχρονα, αυτό πρέπει να το θυμόμαστε και λίγο να το προσέξουμε, το Ανώτατο Δικαστήριο και ο βασικός ελεγκτικός μηχανισμός του κράτους και των φορέων του κράτους.

Ως εκ τούτου, προφανώς, το είπαμε εξαρχής και θα το επαναλάβω, είναι προς την θετική κατεύθυνση το συγκεκριμένο νομοθέτημα, διότι πράγματι μαζεύει και κωδικοποιεί την υφιστάμενη νομοθεσία και τις διάσπαρτες διάφορες διατάξεις σε ένα νομοθέτημα. Άρα, είναι θετικό.

Επίσης, είναι πολύ θετικό ότι εντάσσει μέσα στη λειτουργία τις νέες τεχνολογίες, οι οποίες είναι απαραίτητες και για την ταχύτερη απονομή της δικαιοσύνης αλλά και τη διευκόλυνση των διοικουμένων και των δικηγόρων. Για να είμαστε απόλυτα σαφείς, θα τολμήσουμε να κάνουμε στην κατ’ άρθρο ανάλυση και κάποιες προτάσεις, αφού, όμως, ακούσουμε πρώτα τους φορείς.

Θα θέλαμε πάρα πολύ να ακούσουμε τους φορείς και γι’ αυτό δεν θα μπω επί της ουσίας σήμερα στην τοποθέτησή μου. Για παράδειγμα, θα ήθελα να ακούσω τον Πρόεδρο του Ελεγκτικού Συνεδρίου και τους άλλους φορείς για κάποια σημεία που ίσως μας δημιουργούν προβληματισμό και να έχουμε τις απαντήσεις, ώστε να δούμε σε όλα τα άρθρα τι θέση θα πάρουμε.

Επομένως, στην κατ’ άρθρο συζήτηση, θα είμαστε έτοιμοι να κάνουμε πλήρη αναφορά σε κάποια ζητήματα που μας προβληματίζουν.

Προφανώς, είναι σε θετική κατεύθυνση τα άρθρα 141 έως 153, όπου επιτέλους, εξειδικεύουν και ενσωματώνουν την εμπειρία της, ήταν κάτι που το είχαμε αναφέρει και πέρυσι στην συζήτηση της νομολογίας του Ελεγκτικού Συνεδρίου στην οποία πράγματι ορθώς κατηγοριοποιείται ο βαθμός ευθύνης του ελεγχόμενου. Γι’ αυτό και θα έλεγα ότι πρέπει να το σκεφθούμε, διότι είναι ένα σοβαρό ζήτημα, αλλά και γιατί είναι μια πολύ μεγάλη ευκαιρία.

Εγώ θα ήθελα να σας πω την αλήθεια ότι καταλαβαίνω τις συνθήκες, αλλά αν είχαμε μεγαλύτερη άνεση στον χρόνο για να μπορέσουμε να το επεξεργαστούμε καλύτερα, γιατί είναι πράγματι ευκαιρία ένα τόσο σημαντικό νομοθέτημα να είναι όσο το δυνατόν καλύτερο όταν καταλήξει προς ψήφιση για να λύσει ακόμη περισσότερα προβλήματα. Θα έλεγα ότι μου έχει δημιουργήσει μια αμφιβολία, αλλά δεν έχω ακόμα απάντηση, στο αν θα έπρεπε εμείς ως νομοθετική εξουσία, να ορίσουμε και να μην αφήνουμε μόνο στο ίδιο το δικαστήριο τη διευκρίνιση των ποινών. Ναι, μεν, κατηγοριοποιούνται, αλλά αφήνεται στην άποψη της Ολομέλειας το πόσο -μάλλον- θα μειώνονται ή δεν θα μειώνονται οι ποινές. Αυτό, νομίζω ότι σε πρώτη ανάγνωση, είναι ευθύνη της νομοθετικής εξουσίας και θα ήθελα να το δούμε μέχρι το τέλος της ψήφισης.

Έχουμε μια μικρή επιφύλαξη και να το συζητήσουμε, η οποία αφορά το άρθρο 148. Υπάρχει μία κατηγορία υπαλλήλων στους οποίους καταλογίζονται, όταν δεν έχουν γίνει νόμιμα είτε οι αναθέσεις είτε οι προσλήψεις τους, το τυπικό μεν ζήτημα της μη νόμιμης πρόσληψης που οδηγεί συνήθως στον καταλογισμό όλου του ποσού που έχει λάβει από τον μισθό. Επειδή αυτό, κατά την εκτίμησή μας, δεν είναι ορθό νομικά, γιατί έχει παράσχει την αντιπαροχή και τις περισσότερες φορές, δηλαδή, όταν δεν είναι με δόλο, ο ίδιος δεν ευθύνεται για το νομικό έλλειμμα, την νομική πλημμέλεια. Εκεί, νομίζω ότι δεν πρέπει να καταλογίζονται αν έχουν παράσχει, πράγματι, τις υπηρεσίες τους, αλλά μπορούμε να το συζητήσουμε αυτό.

Προφανώς, όπως είπα και πριν, οι ρυθμίσεις των ηλεκτρονικών μέσων βρίσκονται σε θετική κατεύθυνση. Πρέπει, βέβαια, να γίνουν τα αναγκαία έργα ώστε το πληροφοριακό σύστημα να εκσυγχρονιστεί, να είναι δυνατό, να είναι ικανό να σηκώσει όλο το βάρος. Είμαστε σε αυτό σύμφωνοι. Ούτως η άλλως, και η δική μας λογική ως Κυβέρνηση σε αυτήν την κατεύθυνση ήταν και έτσι είχαν προετοιμαστεί και όλοι οι διαγωνισμοί γενικότερα για την εισαγωγή των δικογράφων και την ψηφιοποίηση της όλης διαδικασίας.

Ειδική μνεία θα κάνουμε κυρίως στην κατ’ άρθρο στο άρθρο 169, στην πρόβλεψη διενέργειας προσυμβατικού ελέγχου μέσω ΕΣΗΔΗΣ. Εκεί νομίζω πρέπει να είμαστε λίγο πιο τολμηροί. Προφανώς και είμαστε θετικοί, αλλά, ενώ υπάρχει δυνατότητα αυτή τη στιγμή στην ΑΕΠ να μπαίνει μέσα στο πληροφοριακό σύστημα του ΕΣΗΔΗΣ και όλη η διαδικασία να γίνεται εκεί, πρέπει να υπάρξει, θεωρούμε, ανάλογη ρύθμιση και στα κλιμάκια του Ελεγκτικού Συνεδρίου και σε όλα τα αρμόδια όργανα.

Υπάρχει ένα ζήτημα, το οποίο εγώ θα έλεγα ότι, επειδή συζητάμε ένα τόσο σημαντικό νομοσχέδιο για το Ελεγκτικό Συνέδριο, θα έπρεπε να το δούμε. Το έχω συναντήσει ως δικηγόρος και έχει να κάνει περίπου με τους πολλαπλούς ελέγχους αρμοδιότητας. Έχει να κάνει και ειδικά με τους καταλογισμούς. Επειδή οι καταλογισμοί οδηγούν σε υποχρέωση αναζήτησης του εσόδου από το Δημόσιο, έχει εντοπιστεί το εξής, το οποίο το έχω αντιμετωπίσει αρκετές φορές ως δικηγόρος. Καταλογίζεται ένα ποσό σε έναν καταλογιζόμενο, αυτό βεβαιώνεται στην εφορία και η βεβαίωση της εφορίας έχει δύο αποτελέσματα. Πρώτον, αναζήτηση από την ίδια την αρχή, τη ΔΟΥ πλέον του ίδιου του ποσού και δεύτερον, ποινική διαδικασία για μη καταβολή χρεών προς το Δημόσιο αν δεν μπορέσει να ρυθμίσει. Αυτό όταν είναι μεγάλοι οι καταλογισμοί είναι πάρα πολύ δύσκολο προφανώς κάποιοι να ρυθμίσουν.

Εκεί, έχει εντοπιστεί το εξής: Ενώ το ίδιο το Ελεγκτικό Συνέδριο, το οποίο είναι και το όργανο το οποίο επέβαλε την ποινή, δεν είχε δηλαδή άλλου είδους χρέη ο συγκεκριμένος ελεγχόμενος, έδινε αναστολές ή προσωρινές διαταγές, αυτά, ταυτόχρονα, δεν ανέστειλαν ούτε τη φορολογική διαδικασία. Έπρεπε να κάνεις πάλι καινούργια διαδικαστική πράξη ενώπιον του αρμόδιου δικαστηρίου και κυρίως την ποινική. Μου έχει τύχει, δηλαδή, με αναστολές ενώπιον του αρμόδιου οργάνου του Ελεγκτικού Συνεδρίου το ποινικό δικαστήριο να μην αναστέλλει και να καταδικάζεται για χρέη προς το Δημόσιο, για χρέη που έχουν γεννηθεί από τον καταλογισμό ο οποίος έχει ανασταλεί. Αυτό να το δούμε γιατί δημιουργούνται προφανώς τέτοια ζητήματα πρέπει να είναι σαφές και είναι ευκαιρία σε ένα νομοθέτημα σαν και αυτό να λυθούν τέτοια ζητήματα.

Τέλος – και τα υπόλοιπα θα τα πούμε στις επόμενες συνεδριάσεις – θεωρώ μείζον, όπως είπα και πριν, τους πολλαπλούς ελέγχους νομιμότητας που διενεργούνται παράλληλα. Είναι μια ευκαιρία να το συζητήσουμε. Πρόσφατα το Συμβούλιο της Επικρατείας, στην 770/2021 απόφασή του, αναγνώρισε την υπεροχή του Ελεγκτικού Συνεδρίου έναντι οποιουδήποτε άλλου ελέγχου που δεν είναι δικαστικός και, προφανώς, αναμένονται και αποφάσεις από την Ολομέλεια του Ελεγκτικού Συνεδρίου προς την ίδια κατεύθυνση. Παραμένει, όμως, το ζήτημα ότι έχουμε παράλληλους και πολλές φορές αλληλεπικαλυπτόμενους ελέγχους από πάρα πολλά αρμόδια όργανα, από το Ελεγκτικό Συνέδριο, προφανώς, από την ΑΕΠ, από τον Συντονιστή των Αποκεντρωμένων, από τις διαχειριστικές αρχές και μερικές φορές έχουν και αντιφατικές αποφάσεις.

Αυτό νομίζω ότι πρέπει να λυθεί. Δεν ξέρω αν είναι δόκιμο στο συγκεκριμένο νομοθέτημα, αν και νομίζω ότι, επειδή προφανώς το Ελεγκτικό Συνέδριο αυτό το διττό ρόλο του ανώτατου ελεγκτικού μηχανισμού, αλλά και του Ανωτάτου δικαστηρίου, νομίζω ότι η απόφαση του Συμβουλίου της Επικρατείας είναι ορθή και πρέπει και εμείς, ως νομοθετική εξουσία, να την υιοθετήσουμε και να την ορίσουμε σαφώς. Τα υπόλοιπα και τις επιφυλάξεις που έχουμε σε κάποια ζητήματα, θα τις θέσουμε στην κατ’ άρθρο, αφού θα ακούσουμε και τους φορείς και επιφυλασσόμαστε προς το παρόν. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει η κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής):** Κύριε Υπουργέ, κυρίες και κύριοι συνάδελφοι, συζητάμε σήμερα, επί της αρχής, το σχέδιο νόμου το οποίο αφορά τον οργανικό νόμο, ουσιαστικά, οργανικό νόμο του Ελεγκτικού Συνεδρίου.

Αρχικά, κυρίες και κύριοι συνάδελφοι, νομίζω ότι όλοι μας έχουμε κατά νου τη σπουδαιότητα του θεσμού του Ελεγκτικού Συνέδριου στο σύστημα απονομής δικαιοσύνης, ως ενός από τα τρία ανώτατα δικαστήρια της χώρας μας. Είναι ουσιαστικά το ανώτατο δημοσιονομικό δικαστήριο με αποστολή τον έλεγχο των δαπανών αλλά κυρίως τον λογαριασμό του κράτους τόσο του δημοσίου όσο και των ΟΤΑ.

Στις αρμοδιότητές του ανήκει ο λεγόμενος καταλογισμός των δημοσίων υπόλογων, τον έλεγχο δηλαδή και την απόδοση ευθύνης σε διαχειριστές του δημοσίου, καθώς και η αστική ευθύνη των δημοσίων υπαλλήλων και των υπαλλήλων ΟΤΑ και των λοιπών νομικών προσώπων δημοσίου δικαίου, για θετικές ζημιές που προκάλεσαν κατά την άσκηση των αρμοδιοτήτων τους ευθέως ή αναλογικά στο κράτος ή στο οικείο νομικό πρόσωπο δημοσίου δικαίου.

Γι’ αυτόν τον λόγο, οποιαδήποτε νομοθέτηση πάνω στο συγκεκριμένο θέμα, πρέπει να αποτελεί αποτέλεσμα υγιούς διαλόγου και προτάσεων που δεν θίγουν ήδη κεκτημένα συνταγματικά κατοχυρωμένα δικαιώματα στο βωμό, απλά αν θέλετε μιας επιφανειακής παρουσίασης τάχα μεταρρυθμίσεων κάτι το οποίο είναι ένα φαινόμενο το οποίο δυστυχώς βλέπουμε κάποιες φορές από την Κυβέρνηση. Επίσης, πολύ σημαντικό είναι ότι με κάθε τρόπο πρέπει να διασφαλίσουμε ότι δεν θίγεται σε καμία απολύτως περίπτωση ο ελεγκτικός ρόλος του δικαστηρίου, και ότι δεν περιορίζονται ή δεν δυσχεραίνονται οι αρμοδιότητές του. Αυτό αποτελεί θέση αρχής για το ΠΑΣΟΚ, για το Κίνημα Αλλαγής.

Είναι σημαντικό, λοιπόν, με το παρόν νομοσχέδιο ουσιαστικά, αποτελεί ένα ενιαίο κείμενο με υφιστάμενες αλλά και με κάποιες νέες διατάξεις, αναφορικά με την αποστολή και τις αρμοδιότητες του Ελεγκτικού Συνεδρίου αναφορικά με την οργάνωση και με την στελέχωσή του, με τις σχέσεις με την Βουλή, τις αρχές και τους κανόνες που διέπουν τους διενεργούμενους ελέγχους, τα είδη αυτών και το πλαίσιο προγραμματισμού τους καθώς και την διενέργεια καταλογισμών.

Η σπουδαιότητα για τις σωστές παρεμβάσεις στις διατάξεις του οργανικού νόμου του Ελεγκτικού Συνεδρίου, γίνεται νομίζω πολύ εύκολα αντιληπτή αν όλοι μας αναλογιστούμε ότι αυτό το σχέδιο νόμου έρχεται σε μια εξαιρετικά κρίσιμη συγκυρία για την ελληνική πραγματικότητα και γενικότερα τη δημοσιονομική κατάσταση και τις ανάγκες αυτής όπως έχουν διαμορφωθεί τους τελευταίους 18 μήνες με την εμφάνιση της πανδημίας, ως προς τα μέρη και τα κεφάλαια τα οποία απαρτίζουν το υπό συζήτηση νομοσχέδιο, όπως αναλυτικά περιγράφεται και στον πίνακα των περιεχομένων.

Μια γενική παρατήρηση. Τα κεφάλαια και οι διατάξεις νομίζω ότι σε μεγάλο βαθμό θεωρούμε ότι κινούνται προς την σωστή κατεύθυνση. Τις παρατηρήσεις μας, τις επιφυλάξεις, τις τοποθετήσεις μας, για επιμέρους άρθρα και νομοθετικές βελτιώσεις στο περιεχόμενο ή τη διατύπωση συγκεκριμένων διατάξεων, θα τις αναλύσουμε θα τις εκθέσουμε αναλυτικά στην επί των άρθρων συζήτηση.

Ως Κίνημα Αλλαγής, είναι ξεκάθαρο ότι ανέκαθεν επιζητούμε την πλήρη νομοθετική επικαιροποίηση, προκειμένου να ανταποκρίνεται στις σύγχρονες ανάγκες του τρόπου απονομής της δικαιοσύνης, έτσι ώστε να αναβαθμίζεται η ποιότητα της οργάνωσης, της στελέχωσης και της λειτουργίας της. Πάντα με ορθό τρόπο, τασσόμαστε υπέρ κάθε πρωτοβουλίας η οποία προάγει κάθε τομέα του ελληνικού κράτους και της ελληνικής κοινωνίας και εξασφαλίζει την εύρυθμη λειτουργία του πάντα σύμφωνα με τις ανάγκες του παρόντος και του μέλλοντος.

Βρισκόμαστε στον Ιούλιο του 2021, 16 ολόκληρους μήνες μετά τη σχεδόν πλήρη αναστολή όλων των δικαστηρίων της χώρας, η πανδημία και οι συνέπειες αυτές στον τρόπο λειτουργίας της δικαιοσύνης, ανέδειξαν την ανάγκη για να θεσπιστούν νέες διατάξεις και να καλλιεργηθεί μια νέα νοοτροπία και θέλω να επιμείνω σε αυτό, να καλλιεργηθεί μια νέα νοοτροπία όλων των εμπλεκόμενων φορέων που αφορούν στο σύνολο της καθημερινής λειτουργίας των δικαστηρίων.

Παρόλα αυτά, κύριε Υπουργέ, δεν μπορώ σε καμία περίπτωση να μην σχολιάσω το γεγονός πως σε μία ευρωπαϊκή χώρα όπως είναι η χώρα μας, το διοικητικό πρωτοδικείο της πρωτεύουσας ανακοίνωσε για δεύτερη φορά, πως θα υπολειτουργήσει λόγω καύσωνα για τρεις ολόκληρες ημέρες.

Όπως πολύ σωστά σχολιάστηκε από δημοσιεύματα του Τύπου, η δικαιοσύνη έπεσε θύμα του καύσωνα ή θύμα άραγε της ανοργανωσιάς όπως σωστή, ολόσωστη, ήταν και η σφοδρή αντίδραση του συνόλου του δικηγορικού κόσμου με χαρακτηριστική την ανακοίνωση του προέδρου του ΔΣΑ στην οποία ζητούσε την άμεση αποκατάσταση της πλήρους λειτουργίας του Διοικητικού Πρωτοδικείου Αθηνών και στην οποία ανέφερε συγκεκριμένα ότι η άνοδος της θερμοκρασίας και η έλλειψη αερισμού μόνο σε τριτοκοσμικές χώρες δικαιολογούν τη μη λειτουργία της δικαιοσύνης. Με χθεσινή πάντως ανακοίνωση -και μετά τις σφοδρές αντιδράσεις οι οποίες υπήρξαν- η διεύθυνση του δικαστηρίου τελικά διευκρίνισε πως ουδέποτε ανεστάλησαν οι εργασίες του δικαστηρίου, οι οποίες πραγματοποιήθηκαν κανονικά με μειωμένο προσωπικό. Όμως, αντιλαμβάνεστε ότι κάτι τέτοιο δεν υπάρχει κανένα απολύτως περιθώριο να συνεχίσει να γίνεται.

Όσον αφορά τώρα στο σημερινό νομοσχέδιο -πέρα από τα θετικά σημεία τα οποία έχει και την θετική κατεύθυνση στην οποία έχει- δημιουργούνται αρκετά εύλογα ερωτήματα τα οποία χρήζουν διευκρινίσεων.

Ορισμένα από τα άρθρα, στα οποία θα αναφερθώ εκτενέστερα και στην επί των άρθρων συζήτηση, οφείλουμε να τα αναδείξουμε ώστε να δοθεί στα πλαίσια του νομοθετικού έργου της Επιτροπής η ακριβής αιτιολογία της θέσπισης τους. Εστιάζω επί της αρχής στο Άρθρο 9, το οποίο αναφέρεται στις ελεγκτικές αρμοδιότητες του δικαστηρίου και συγκεκριμένα στην παράγραφο 5 που ορίζει ότι το Ελεγκτικό Συνέδριο ελέγχει τα νομικά πρόσωπα δημοσίου δικαίου σωματειακής μορφής τα οποία έχουν χρηματοδοτηθεί από δημόσιους πόρους για την ορθή διάθεση αυτών ή εκτάκτως αν πιθανολογείται σοβαρός ότι συντρέχει περίπτωση αντικανονικής –αντικανονικής όπως γράφεται- διαχείρισης των πόρων αυτών.

Με μια πρώτη ανάγνωση, κύριε Υπουργέ, φαίνεται με την παρούσα διάταξη να θίγεται ένα πολύ σημαντικό ζήτημα το οποίο τα τελευταία χρόνια έχει διευκρινιστεί ακόμα και με δικαστικές αποφάσεις. Αυτό το ζήτημα αφορά στην ανεξαρτησία και στην αυτοτέλεια που διέπει τα νομικά πρόσωπα δημοσίου δικαίου σωματειακής μορφής από ποιον και πώς εποπτεύονται και ελέγχονται. Τι σημαίνει, λοιπόν, δημόσιος πόρος; Τι σημαίνει δημόσιο χρήμα και αν συγκεκριμένα Νομικά Πρόσωπα Δημοσίου Δικαίου διαχειρίζονται τέτοιου είδους χρήμα ή όχι.

Ως δικηγόρος, θα μου επιτρέψετε να αναφερθώ ιδιαίτερα στους Δικηγορικούς Συλλόγους και σε όσα υπαγορεύονται από τον Κώδικα Δικηγόρων και συγκεκριμένα στο άρθρο 89 αυτού, όπου κατοχυρώνεται ρητά η διοικητική και οικονομική ανεξαρτησία και αυτοτέλεια των δικηγορικών συλλόγων. Στην παράγραφο 2, του άρθρου 89 του ν.4194/2013 ορίζεται ότι οι δικηγορικοί σύλλογοι αφενός δεν χρηματοδοτούνται από τον κρατικό προϋπολογισμό, αφετέρου έχουν δική τους περιουσία οικονομική, διοικητική και διαχειριστική αυτονομία και αυτοτέλεια. Με τις διατάξεις της παρ.3 του ως άνω άρθρου ο έλεγχος ως προς τις οικονομικές και διαχειριστικές πράξεις των δικηγορικών συλλόγων ανήκει στις γενικές συνελεύσεις και τα διοικητικά συμβούλια των οικείων συλλόγων αποκλειόμενου κάθε ελέγχου και εποπτείας άλλων οργάνων.

Επίσης, με τη συγκεκριμένη διάταξη όπως είναι διατυπωμένη πρέπει να διασαφηνιστεί από εσάς ποιους θεωρείτε δημόσιους πόρους με τους οποίους χρηματοδοτείται ένας δικηγορικός σύλλογος. Ποιοι είναι οι δημόσιοι πόροι; Είναι οι εισφορές των μελών του;

Επί της αρχής, θα περιμένω να ακούσω την τοποθέτησή σας και θα σας εκθέσω αναλυτικά τις απόψεις μου πάνω σε αυτό το θέμα γιατί υπάρχουν και συνταγματικά ζητήματα που έχουν να κάνουν με το άρθρο 12 του Συντάγματος, έχει να κάνει με νομολογία, έχει να κάνει με πολλά ακόμη. Κάτι ακόμα, στο τελευταίο εδάφιο της παρ. 5 χρησιμοποιείται από τον συντάκτη του κειμένου η λέξη αντικανονική αναφερόμενη στην διαχείριση των πόρων. Εγώ, ειλικρινά, θα ήθελα να μας εξηγήσετε πώς στοιχειοθετείται η έννοια της αναγραφόμενης ως αντικανονική διαχείρισης. Εδώ πέρα, θα ήθελα, επίσης, να τονίσω το παράδοξο της χρήσης της λέξης αντικανονική, έρχεται να το κάνει ακόμα πιο εμφανές το γεγονός ότι στην επόμενη παράγραφο στην 6η όπου αναφέρεστε στα θρησκευτικά νομικά πρόσωπα δημοσίου δικαίου επιλέγετε την διατύπωση καταχρηστική διαχείριση των πόρων αυτών.

Είτε, λοιπόν, λεξιλογικά είτε ερμηνευτικά νομίζω ότι είναι εσφαλμένη η διατύπωση της λέξης αντικανονική διαχείριση και πρέπει να απαλειφθεί εντέλει διότι, στην μία περίπτωση είναι αντικανονική και στην άλλη είναι καταχρηστική; Ποια είναι η διαφορά; Εδώ πέρα υπάρχει μια θολούρα, που καταλαβαίνετε, ότι δεν πρέπει να υπάρχει σε νομικά κείμενα.

Κυρίες και κύριοι συνάδελφοι, η κοινοβουλευτική διαδικασία, για εμάς, συνιστά το πιο δημιουργικό κομμάτι του ρόλου μας. Η άσκηση, λοιπόν, αντιπολίτευσης πλέον του ότι εντάσσεται στον κοινοβουλευτικό ρόλο της Αντιπολίτευσης, είναι δημιουργική, διότι ακριβώς αυτό το οποίο κάνουμε και θέλουμε να κάνουμε είναι να προτείνουμε νομοτεχνικές βελτιώσεις οι οποίες εντάσσονται στο πλαίσιο ακριβώς αυτό του ρόλου μας. Ας το ασκήσουμε λοιπόν, εμείς αυτό κάνουμε, δίχως μικροπολιτικές σκοπιμότητες, αφουγκραζόμενοι αναγνωρίζοντας κάθε θετικό στοιχείο το οποίο αναφέρεται στη δημόσια διαβούλευση από τους αρμόδιους φορείς, ας κρατήσουμε τα όποια θετικά εισάγονται ήδη, αλλά και όσα εκφράζονται κατά τη διάρκεια των συνεδριάσεων των επιτροπών μας.

Εγώ, θέλω ειλικρινά να πιστεύω, κύριε Υπουργέ, πως ο σκοπός σας είναι να τροποποιήσετε τα όσα κακώς κείμενα έχουν αναδειχθεί και να προχωρήσετε στον εκσυγχρονισμό του τομέα της Δικαιοσύνης και από εκεί και πέρα όσον αφορά τις επιφυλάξεις μας, που κάποιες ήδη τις εκφράσαμε και θα αναφερθούμε πολύ πιο αναλυτικά στην επί των άρθρων ανάλυση, περιμένουμε να ακούσουμε και αύριο τη τοποθέτηση των φορέων, γιατί έχουν υπάρξει κάποιες σοβαρές αντιδράσεις, να δούμε τι γίνεται και πώς θα τοποθετηθούν, γι’ αυτό, λοιπόν, επιφυλασσόμεθα επί της αρχής στο παρόν νομοσχέδιο και αναμένουμε τις επόμενες επιτροπές και την ακρόαση των φορέων.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος (Τάκης) Παναγιώτης, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη-Παπαδημητρίου Άννα, Μελάς Ιωάννης, Μπούγας Ιωάννης, Δούνια Παναγιώτα, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Αγαθοπούλου Ειρήνη-Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος-Χαράλαμπος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Στολτίδης Λεωνίδας, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική, Μπακαδήμα Φωτεινή.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Να επαναλάβω ότι ο Ειδικός Αγορητής του Κ.Κ.Ε., ο κ. Λαμπρούλης, όπως είπε κατά την έναρξη της συνεδρίασης, Εισηγήτρια επί του νομοσχεδίου θα είναι η συνάδελφος, η κυρία Κομνηνάκα, η οποία θα τοποθετηθεί σε άλλη συνεδρίαση, στη τρίτη συνεδρίαση επί των άρθρων.

Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Κύριε Υφυπουργέ, το νομοσχέδιο που συζητάμε, αν και πολύ θα έλεγα ότι είναι διαδικαστικό, η αλήθεια είναι, όμως, ότι είναι πολύ σημαντικό και πολύ ουσιώδες. Είναι σημαντικό, όχι τόσο λόγω των επιμέρους ρυθμίσεων που έχει, θα τις δούμε εξάλλου αναλυτικά στις επόμενες συνεδριάσεις, αλλά λόγω της αξίας και του ρόλου που το Ελεγκτικό Συνέδριο έχει και καλείται να διαδραματίσει.

Σε προηγούμενο νομοσχέδιο του Υπουργείου Δικαιοσύνης, είχαμε μιλήσει για το ρόλο του και τη σημασία του Ανώτατου αυτού Δικαστηρίου. Οι διοικητικές αρμοδιότητες του Ελεγκτικού Συνεδρίου, είναι πολύ σημαντικές, αφού αποστολή του είναι ο έλεγχος των δαπανών του κράτους, τόσο του δημοσίου όσο και των ΟΤΑ, με λίγα λόγια, η διασφάλιση του δημοσίου χρήματος. Κανείς δεν αμφέβαλε ποτέ, για το πόσο απαραίτητος είναι ο έλεγχος, με σκοπό την ορθή και σύννομη διαχείριση του δημοσίου χρήματος. Ένας έλεγχος που πρέπει να είναι ανεξάρτητος, άμεσος και αποτελεσματικός, ένας έλεγχος που προστατεύει και θωρακίζει το δημοσιονομικό σύστημα της χώρας, που κλείνει ερμητικά κερκόπορτες στους επιτήδειους, που είναι φυσικά στημένοι στη γωνία για να κάνουν τα δικά τους παιχνίδια. Και ειδικά στο χώρο των δημοσίων συμβάσεων, οι προκλήσεις και οι απαιτήσεις είναι πάρα πολύ μεγάλες.

Η διάθεση και διαχείριση πόρων, αποτελούσαν και αποτελούν πόλο έλξης για διάφορα κυκλώματα, για καταχραστές δημοσίου χρήματος, χρήματα, λοιπόν, των Ελλήνων φορολογουμένων και η διασπάθιση δημοσίου χρήματος μπορεί να γίνει με πολλές μορφές, δυστυχώς και με τη χρήση της τεχνολογίας και με όρια πέρα και πάνω από τα εθνικά μας σύνορα. Η διαφθορά και η κατάχρηση εξάλλου δεν έχουν στεγανά και ούτε μπορούν να τυποποιηθούν σε ένα έγκλημα. Δεν μιλάμε μόνο για δωροδοκία, ή για δωροληψία, ή απάτη, ή πλαστογραφία, ή παραποιημένες αναφορές, ή συγκάλυψη, ή αδιαφάνεια, είναι μόνο κάποια από αυτά, ενώ κυκλώματα με διεθνή πλοκάμια εξελίσσονται, δυστυχώς, μετασχηματίζονται, για να είναι σε θέση να καταχραστούν δημόσιο χρήμα, πάντα και παντού.

Στα πλαίσια, λοιπόν, αυτά, ο ρόλος του Ελεγκτικού Συνεδρίου είναι κομβικός, είναι καταλυτικός. Το Ανώτατο αυτό Δικαστήριο, ως θεματοφύλακας των δημοσίων δαπανών, ως ένα ανεξάρτητο δικαιοδοτικό όργανο εσωτερικού ελέγχου, είναι πάρα πολύ σημαντικός ο ρόλος του.

Πράγματι, ο έλεγχος των δημοσίων δαπανών με εχέγγυα ανεξαρτησίας και αντικειμενικότητας όχι μόνο καταπολεμά τη διασπάθιση του δημοσίου χρήματος, αλλά διαμορφώνει και μια κουλτούρα ορθής διαχείρισης αυτού διαχείρισης αυτού. Διαχείρισης από όλη την πυραμίδα της κρατικής εξουσίας, όμως, από την κορυφή μέχρι τον κάθε υπόλογο είτε μιλάμε για εκατομμύρια ευρώ είτε μιλάμε για ένα ευρώ και μόνο και αναμφίβολα η χώρα μας στα δημοσιονομικά της έχει πολλά να αντιμετωπίσει και να περιστείλει. Ούτε ένα ευρώ δεν πρέπει να πάει χαμένο. Γι’ αυτό, δεν πρέπει η αρχή της νομιμότητας να μένει στα χαρτιά και να την επικαλείται θεωρητικά κάποιος. Πρέπει να μετουσιώνεται, να παίρνει σάρκα και οστά σε όλο το σύστημα και τις μορφές του δημοσιονομικού ελέγχου και πραγματικά πρόκειται για ζήτημα δημοσιονομικής βιωσιμότητας της χώρας. Η οικονομική κρίση των προηγούμενων ετών, η τεράστια ύφεση τώρα, οι περιορισμοί της πανδημίας και τις κυβερνητικής πολιτικής, θα προσέθετα εγώ, συνθέτουν μια εφιαλτική κατάσταση αυτήν τη στιγμή στη χώρα μας.

Δημοσιονομικά δεν πάμε καλά. Οι τράπεζες έχουν αποκλείσει τη ρευστότητα από τις μικρομεσαίες επιχειρήσεις και οι Έλληνες πολίτες είναι αλήθεια ότι αδυνατούν να τα φέρουν βόλτα και όμως, παρ’ όλα αυτά, παρά τις δυσκολίες, προσπαθούν να είναι συνεπείς στις υποχρεώσεις τους, να πληρώνουν φόρους, να πληρώνουν τα τέλη, να πληρώνουν ΕΝΦΙΑ και πάει λέγοντας. Είναι κάτι παραπάνω, λοιπόν, από υποχρέωση της Πολιτείας να κάνει αυτό που πρέπει: Να προασπίσει και να προστατεύσει το δημόσιο χρήμα. Άλλωστε στη χώρα μας οι δημόσιες συμβάσεις αποτελούσαν και αποτελούν πολύ μεγάλη πληγή, Υπερχρεώσεις έχουμε δει παρατάσεις, διαγωνισμοί με γρήγορες αδιαφανείς διαδικασίες, προμήθειες υλικών, είναι μερικά μόνο που συνθέτουν ένα χαοτικό, θα έλεγα ένα θολό, σκηνικό με σκάνδαλα να έχουν κατά καιρούς ανακαλυφθεί και μέσα σε αυτό το σκηνικό εκατομμύρια πάνε και έρχονται ξέρετε, χρήματα πολλά που χάνονται στην πορεία που είτε δεν το παίρνει χαμπάρι κανείς είτε εκ των υστέρων ψάχνουμε να αποδώσουμε ευθύνες.

Την τελευταία περίοδο τα πράγματα έχουν δυσκολέψει, έχουν περιπλακεί περισσότερο, με αιτία θέλετε, με αφορμή θέλετε, την πανδημία κυριαρχούν οι κατά παρέκκλιση ρυθμίσεις και οι κατ’ εξαίρεση προβλέψεις, με πράξεις νομοθετικού περιεχομένου, με τροπολογίες και νόμους, τη διαφάνεια και την κανονικότητα έχουν αντικαταστήσει συνοπτικοί διαγωνισμοί, οι απευθείας αναθέσεις, οι διαπραγματεύσεις χωρίς προηγούμενη δημοσίευση. Τα ζούμε κάθε μέρα στο Κοινοβούλιο. Έτσι, οι δημόσιες συμβάσεις, λοιπόν, πολλαπλασιάστηκαν, αυξήθηκαν κατά χιλιάδες.

Αναφέρω χαρακτηριστικά την προμήθεια υγειονομικών υλικών με μεγάλο κόστος, τις μεγάλες αποκλίσεις σε τιμές ίδιων υλικών από περιοχή σε περιοχή, από υπηρεσία σε υπηρεσία, τις όποιες καμπάνιες και εκστρατείες ενημέρωσης που είδαμε τον τελευταίο καιρό.

Η καταστρατήγηση της νομοθεσίας περί δημοσίων συμβάσεων στο δημόσιο, τους ΟΤΑ πρέπει επιτέλους να σταματήσει. Είναι άμεση, είναι επιτακτική ανάγκη να αυξηθεί και να κλιμακωθεί ο δημοσιονομικός έλεγχος των δαπανών και να επισημάνω και κάτι άλλο. Η χώρα μας σηκώνει μεγάλο, πολύ μεγάλο, δυσανάλογο θα έλεγα, φορτίο με τους παράνομους μετανάστες, κάτι που επιβαρύνει τον Κρατικό Προϋπολογισμό. Ακούστε, κύριε Υφυπουργέ. Παράλληλα, ευρωπαϊκά κονδύλια προωθούνται σε διάφορες μη κυβερνητικές οργανώσεις. Ναι ή όχι; Ναι. ΜΚΟ, λοιπόν, που τις είδαμε να πρωταγωνιστούν σε κυκλώματα παράνομης διακίνησης που γεμίζουν τα ταμεία τους από ευρωπαϊκές επιδοτήσεις και παρανομούν, με πολλές από αυτές να μην ελέγχονται. Περιμένουμε λοιπόν πολλά από το Ελεγκτικό Συνέδριο για τον έλεγχο διάθεσης των σχετικών κονδυλίων. Είναι πολύ σημαντικό και θα πρέπει στο σημείο αυτό να επισημάνω και άλλη μια παράμετρο. Ο κίνδυνος διασπάθισης δημοσίου χρήματος συνδέεται άρρηκτα και με τη διάθεση πόρων, ευρωπαϊκών πόρων.

Η ίδια η Ευρωπαϊκή Ένωση -δεν το λέμε εμείς- έχει εκφράσει ανησυχίες για το πώς θα διατεθούν, πώς θα γίνει η διαχείριση των πόρων του περιβόητου Ταμείου Ανάκαμψης και είτε πρόκειται για δάνεια είτε για επιδοτήσεις, τα χρήματα είναι πολλά. Μιλάμε για δισεκατομμύρια ευρώ. Γι’ αυτό και πρέπει το ελεγκτικό δημοσιονομικό οπλοστάσιο να εκσυγχρονιστεί και να ενισχυθεί ακόμη περισσότερο. Πραγματικά ελπίζουμε να μη δούμε τα περισσότερα από αυτά τα χρήματα να διοχετεύονται με απλές συνοπτικές και αδιαφανείς διαδικασίες.

Πέρα, όμως, από το παραπάνω, το Ελεγκτικό Συνέδριο έχει ένα ακόμα μεγάλο έργο να διαχειριστεί. Αναφέρομαι στις συνταξιοδοτικές υποθέσεις και στις μεγάλες καθυστερήσεις που υπάρχουν στην εκδίκαση αυτών των υποθέσεων.

Ο ίδιος ο πρόεδρος του δικαστηρίου έχει δηλώσει μεταξύ άλλων ότι υπάρχει ένα τεράστιο στοκ αδίκαστων υποθέσεων, με τον αριθμό να αγγίζει τις 100.000. Ένα πολύ μεγάλο νούμερο, που αποδεικνύει ότι το ελληνικό δικαστικό σύστημα, έχει πολλές αδυναμίες, έχει πολλά προβλήματα, προβλήματα που ταλαιπωρούν προπαντός τους Έλληνες πολίτες, αυτούς δηλαδή που καταφεύγουν στη δικαιοσύνη για να βρουν το δίκιο τους. Έτσι, υποθέσεις που φτάνουν στα δικαστήρια και έχουν να κάνουν με συνταξιοδοτικές διαφορές, κάνουν πάνω από ένα χρόνο να προσδιορισθούν και πολύ περισσότερο μέχρι να συζητηθούν και να εκδοθεί μία απόφαση.

Έχουμε ξαναπεί ότι δεν πρέπει να προσεγγίζουμε και να νομοθετούμε, για τη δικαιοσύνη τουλάχιστον, έχοντας ως προτεραιότητα οικονομικά κριτήρια και ποσοτικούς στόχους. Δηλαδή, να ξεστοκάρουμε με λίγα λόγια. Κι αν σε αυτό το χρόνο συνυπολογίσει κανείς το εξωφρενικά μεγάλο χρονικό διάστημα που περιμένουν χιλιάδες συνταξιούχοι μέχρι να βγει η σύνταξη τους από το e-ΕΦΚΑ - δεν χρειάζεται να αναλύσω την κατάσταση που επικρατεί στον Ενιαίο Φορέα Κοινωνικής Ασφάλισης - το πρόβλημα λαμβάνει πολύ πολύ μεγάλες διαστάσεις.

Επειδή, μιλάμε για εκσυγχρονισμό του ανώτατου αυτού δικαστηρίου, πρέπει να ενισχυθεί και σε επίπεδο υλικοτεχνικού εξοπλισμού για να μπορέσει να ανταποκριθεί στο πολύ δύσκολο πραγματικά και απαιτητικό έργο. Το νομοσχέδιο, περιέχει διατάξεις για λειτουργία πληροφοριακού συστήματος, διαχείρισης ελέγχων, για τη διαλειτουργικότητα των συστημάτων του δικαστηρίου με άλλα συστήματα, ελεγχόμενων φορέων και υπηρεσιών για ψηφιακούς ελέγχους. Είναι απαραίτητο, λοιπόν, να εξασφαλιστούν οι απαραίτητες τεχνικές, ασφαλιστικές γενικότερα δικλείδες, για τη θωράκιση των σχετικών συστημάτων, για την τεχνολογική υποστήριξη των ελέγχων έτσι ώστε, να μην διαρρεύσουν, να μη κυκλοφορήσουν προσωπικά δεδομένα και διάφορα δικαστηριακά στοιχεία. Η συγκέντρωση της νομοθεσίας, η κωδικοποίηση, βοηθούν όχι μόνο το δικαστή στο λειτούργημα του, αλλά και τον πολίτη που καταφεύγει στη δικαιοσύνη. Βέβαια, οι προβλέψεις που κάνουν αυστηρότερους και πιο ποιοτικούς ελέγχους από το ελεγκτικό συνέδριο, κινούνται προς τη σωστή κατεύθυνση, αρκεί βέβαια να γίνονται με γνώμονα την ανεξαρτησία, τη διαφάνεια και πάντα μα πάντα τη διάκριση των εξουσιών.

Επειδή, ο έλεγχος αυτός προσδιορίζεται και από τη νομοθεσία που τον διέπει, θα πρέπει να είμαστε πολύ προσεκτικοί στην τροποποίηση της σχετικής νομοθεσίας, στην υιοθέτηση νέων μέτρων, σε περιορισμό της ευθύνης και στις συντετμημένες, χωρίς διαχειριστικά στοιχεία και διαδικασίες. Το ελεγκτικό συνέδριο, αποτελεί το ανώτατο δημοσιονομικό δικαστήριο της χώρας. Ο ρόλος του είναι κρίσιμος. Αποτελεί τον θεματοφύλακα των δημοσίων οικονομικών και προάγει ταυτόχρονα ένα κράτος δικαίου. Αυτό το αναφέρουμε και σε σχέση με το ότι το ελεγκτικό συνέδριο ελέγχει και την επάρκεια του εσωτερικού ελέγχου στο Δημόσιο, την επάρκεια εσωτερικών δικλείδων για την ελαχιστοποίηση των κινδύνων. Θα επισημάνω, στο σημείο αυτό, ότι κινείται και προς τη σωστή κατεύθυνση η δυνατότητα ελέγχου από το ελεγκτικό συνέδριο της Τράπεζας της Ελλάδος και του Ταμείου Χρηματοπιστωτικής Πιστωτικής Σταθερότητας.

Η αλήθεια είναι ότι η χώρα μας χρειάζεται πραγματικά και ουσιαστικά μέτρα δημοσιονομικής εξυγίανσης και μαζί με τους ελέγχους στα δημοσιονομικά, χρειάζεται και μια υποστήριξη εκ μέρους της Πολιτείας για καλλιέργεια κουλτούρας ακεραιότητας και διαφάνειας από όλους τους δημόσιους λειτουργούς. Σας ευχαριστώ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Σας ευχαριστώ πολύ, κυρία Πρόεδρε. Κύριε Υπουργέ, κυρίες και κύριοι συνάδελφοι, πρώτη συζήτηση επί του σχεδίου νόμου που κατέθεσε το Υπουργείο Δικαιοσύνης και αφορά τη λειτουργία του Ελεγκτικού Συνεδρίου. Με δεδομένο, πως τόσο αύριο στην κατ’ άρθρων συζήτηση όσο και στη δεύτερη ανάγνωση, θα έχουμε όλοι το χρόνο να αναλύσουμε και να αναφερθούμε με λεπτομέρεια στα επιμέρους σημεία του νομοσχεδίου και ζητήματα που προκαλούν επιφυλάξεις και εγείρουν ερωτήσεις. Σήμερα, θα σταθώ σε ορισμένα μόνο βασικά στοιχεία, που θεωρώ πως αποτυπώνουν με τον καλύτερο τρόπο το πνεύμα και την αρχή του υπό συζήτηση νομοθετήματος.

Καταρχάς πριν περάσω στο σημερινό, θα σας ζητήσω να ανατρέξουμε σε παλαιότερη νομοθετική πρωτοβουλία της Κυβέρνησης και συγκεκριμένα στο ν.4622/2019. Με τον οποίο θα δούμε να τίθεται ο φιλόδοξος όσο - και επιτρέψτε μου τη χρήση της λέξης - πομπώδης στόχος της κυβέρνησης που ζητούσε από όλους τους οργανισμούς του δημοσίου τομέα να ολοκληρώσουν και να αναμορφώσουν τους οργανισμούς τους μέσα σε μερικούς μόλις μήνες.

Μία διαδικασία που όπως είναι μοιραίο, παρατάθηκε πολλές φορές όχι μόνο εξαιτίας της πανδημίας του κορονοϊού, αλλά και επειδή ήταν εξαρχής ένας εξόχως υπερφίαλός στόχος ο οποίος δεν θα μπορούσε να ολοκληρωθεί σε ένα τόσο σύντομο διάστημα. Ο νέος οργανισμός του Ελεγκτικού Συνεδρίου, είναι αποτέλεσμα αυτού ακριβώς του στόχου, αλλά και μία προσπάθεια ενοποίησης όλης της σχετικής με το Ελεγκτικό Συνέδριο νομοθεσίας. Να σημειώσω πως το ίδιο το Ελεγκτικό Συνέδριο, είναι ένας σχετικά πρόσφατος οργανισμός που συστάθηκε με τον ν.4129 του 2013 και θεωρήθηκε όργανο της δημοσιονομικής εξυγίανσης στα πρώτα μνημονιακά χρόνια, λαμβάνοντας τον ρόλο του γνωμοδότη και γνωμοδότησε θετικά σε αλλαγές που ήταν προς το χειρότερο των συνταξιοδοτικών για παράδειγμα νόμων.

Η κωδικοποίηση δε της δικονομίας του Ελεγκτικού Συνεδρίου, ξανάγινε μόλις πριν λίγο καιρό, το 2020 με το νόμο 4700, νόμος που όριζε την νομοπαρασκευαστική διαδικασία που κατέληξε σε αυτό το νόμο. Περνώντας τώρα στην ίδια τη νομοθετική διαδικασία, μέχρι και σήμερα, η προσπάθεια ενοποίησης και αντικατάστασης όλου του υφιστάμενου νομοθετικού πλαισίου, μία προσπάθεια που αποτελεί πρόθεση της Κυβέρνησης, έχει οδηγήσει σε μία κακής ποιότητας οριζόντια διαγραφή όλου του υπάρχοντος νομοθετικού πλαισίου, καταργώντας κεκτημένα δικαιώματα και παράγοντας κακούς νόμους, που η ίδια η Κυβέρνηση, το έχουμε δει αρκετές φορές αναγκάζεται να αναθεωρήσει με τροπολογίες.

Κάποιοι από τα Υπουργεία, εμπίπτουν στην αρμοδιότητα της Επιτροπής μας, όπως το Υπουργείο Εσωτερικών που είναι ένα παράδειγμα αυτής της πρακτικής. Έχουμε δει αρκετές φορές να τροποποιούνται άρθρα που έχουν ψηφιστεί λίγους μήνες πριν. Ένας τέτοιος νόμος είναι ο ν.4700/2020, το τρίτο τμήμα του οποίου καταργείται για να ξαναγραφτεί εκ νέου με το σχέδιο νόμου που συζητάμε σήμερα. Διατρέχοντας το, θα δούμε ότι η πρώτη ενότητα που απαρτίζεται από τα άρθρα 1 έως και 167, αφορά αυτόν καθ’ αυτόν τον Οργανισμό του Ελεγκτικού Συνεδρίου. Σύμφωνα με το νομοσχέδιο ο Οργανισμός του Ελεγκτικού Συνεδρίου, προσαρμόζεται μετά την ολοκλήρωση της διαδικασίας και την ψήφιση του νομοθετήματος στα νεότερα δεδομένα της συνταγματικής νομολογίας του Ελεγκτικού Συνεδρίου, της νομολογίας του δικαστηρίου της Ευρωπαϊκής Ένωσης και του Ευρωπαϊκού Δικαστηρίου Δικαιωμάτων του Ανθρώπου. Παράλληλα καλύπτονται νομοθετικά κενά που υπάρχουν με σκοπό να διασφαλιστεί και να προασπίζει τα θεμελιώδη δικαιώματα των ελεγχομένων.

Αν ανατρέξουμε σε πρόσφατη σχετική ανακοίνωση του Υπουργείου Δικαιοσύνης, με το υπό συζήτηση νομοσχέδιο επιτρέψτε μου να ανοίξω εισαγωγικά, εισάγεται ένα διαφορετικό σύστημα δημοσιονομικής ευθύνης που αποτελεί πραγμάτωση των αρχών της αναλογικότητας και της δίκαιης ισορροπίας. Κατ’ εφαρμογήν του συστήματος αυτού, σε κάθε πράξη που έχει δημοσιονομικές συνέπειες, θα ελέγχεται πρώτα σε ποιον βαθμό αναμείχθηκε το κάθε όργανο, με αποτέλεσμα ο καταλογισμός να γίνεται δικαιότερος καθώς θα ελέγχονται όλοι οι παράγοντες της κάθε περίπτωσης. Κανείς θεωρώ, πως δεν μπορεί να διαφωνήσει με αυτό το γενικότερο πλαίσιο όπως τίθεται.

Κυρίες και κύριοι συνάδελφοι, δεν χωρά καμία αμφιβολία πως ένας ισχυρός όσο και ανεξάρτητος ελεγκτικός μηχανισμός είναι απαραίτητος σε κάθε ευνομούμενο κράτος. Το ζήτημα εδώ, όμως, είναι πως η πάγια τακτική πρακτική της ανεξαρτητοποίησης των δημόσιων μηχανισμών, είναι τελικά να τους καθιστά πλήρως εξαρτημένους από τους δανειστές. Ο νέος οργανισμός που συστήνεται του Ελεγκτικού Συνεδρίου, σε διακυβερνητικό επίπεδο ενσωματώνει κάποια σύγχρονα στοιχεία, όπως η ανεξαρτησία, η αναφορά στη Βουλή και η σύνδεση με το Ευρωπαϊκό Ελεγκτικό Συνέδριο, ζητήματα που αν και πραγματικά θετικά, δεν έχουν ουσιαστικό αποτύπωμα από μόνα τους, καθώς σε γενικές γραμμές η διαδικασία και οι θεσμοί παραμένουν οι ίδιοι.

Δυστυχώς, όλα τα χρόνια των μνημονίων η εμπειρία μας έχει δείξει και ότι έχουμε βιώσει όλο το διάστημα, έχει δείξει πως οι Ανεξάρτητες Αρχές δεν είναι επί της ουσίας Ανεξάρτητες, καθώς δυστυχώς συχνά υποκύπτουν σε πιέσεις.

Το Ελεγκτικό Συνέδριο θα πρέπει να έχει ως στόχο να ελέγξει τους άφθονους πόρους που είτε διατίθενται κατά παρέκκλιση σήμερα με απευθείας αναθέσεις, είτε θα διατεθούν το επόμενο διάστημα, για παράδειγμα, μέσω του Ταμείου Ανάκαμψης. Αν δεν δοθεί στο Ελεγκτικό Συνέδριο η δυνατότητα να λειτουργήσει πραγματικά ανεξάρτητα και αν δεν μεριμνήσουμε δημιουργώντας το απαραίτητο για αυτό το σκοπό πλαίσιο, δεν είναι αρκετές και θα φανούν ανεπαρκείς οι πρόνοιες του νομοθετήματος που ξεκινήσαμε να συζητάμε σήμερα.

Δεν αρκεί από μόνη της η πρόβλεψη για νέου τύπου ελέγχους, ούτε η αναβάθμιση του υπηρετούντος προσωπικού ή η δυνατότητα δημιουργίας ειδικών οργανικών θέσεων.

Εδώ, να σημειώσω πως εντύπωση μας προκαλεί και θα το συζητήσουμε και αύριο αφού ακούσουμε και τις απόψεις των φορέων στην 1η συζήτηση, η δυνατότητα για προσφυγή σε εξωτερικούς συνεργάτες.

Θα περιμένουμε να δούμε τι θα μας πουν και οι φορείς που θα είναι αύριο μαζί μας, αλλά μας προκαλεί εντύπωση και ερωτηματικά αν θέλετε αυτή η πρόβλεψη, κυρίως γιατί είναι εξαιρετικά δύσκολο να βρεθούν από άλλους δημόσιους φορείς οι εξωτερικοί αυτοί συνεργάτες οπότε, θα θέλαμε να μάθουμε πως υπάρχει στο μυαλό του υπουργείου και σε αυτό θα μας βοηθήσει και ο Υπουργός πώς θα βρεθούν και τι είδους θα είναι.

Προχωρώντας ως θετική, αλλά σε καμία περίπτωση αρκετή από μόνη της κρίνεται η αναβάθμιση των εκθέσεων και των γνωμοδότησαν του Ελεγκτικού Συνεδρίου, όπως η έκθεση επί του Απολογισμού και του Ισολογισμού του Κράτους, οι γνωμοδοτήσεις επί συνταξιοδοτικών νομοσχεδίων, η ετήσια έκθεση και οι ειδικές θεματικές εκθέσεις, με στόχο να ευθυγραμμιστούν με τα σχετικά διεθνή πρότυπα πληρότητας και επικαιρότητας. Όπως είπα είναι ένα θετικό βήμα, αλλά πραγματικά δεν είναι αρκετό.

Ελπίζουμε, όμως, ίσως τελικά να έχουμε μία εξυγίανση και επιτάχυνση, καθώς, για παράδειγμα, για τις συνταξιοδοτικές υποθέσεις όλοι γνωρίζουμε την καθυστέρηση και τι αυτή προκαλεί για τους συμπολίτες μας.

Κυρίες και κύριοι συνάδελφοι, κλείνοντας, όπως προείπα ένας ισχυρός ελεγκτικός μηχανισμός είναι απαραίτητος, όμως για να μπορέσει να αποδώσει θα πρέπει να είναι τόσο σύγχρονος όσο και ανεξάρτητος. Δυστυχώς, στη χώρα μας είναι αμφίβολο κατά πόσο μπορεί να λειτουργήσει ως τέτοιος το Ελεγκτικό Συνέδριο για έναν μόνο βασικό λόγο, στο καθεστώς δουλοπαροικίας στο οποίο βρισκόμαστε και θα βρισκόμαστε για πολύ καιρό ακόμα εξαιτίας του 5ου μνημονίου που έρχεται οι ελεγκτικοί μηχανισμοί και δη οι δημοσιονομικοί καταντούν να ελέγχονται οι ίδιοι αναφορικά με το κατά πόσο υπηρετούν τους δανειστές και όχι τους πολίτες όπως θα έπρεπε.

Για το λόγο αυτό, στεκόμαστε με επιφύλαξη απέναντι στο υπό συζήτηση σχέδιο νόμου. Θα επανέλθω φυσικά τόσο με επιμέρους παρατηρήσεις, αλλά και με προτάσεις επί συγκεκριμένων σημείων και άρθρων, αν και πολύ φοβόμαστε πως το «modus operandi» της Κυβέρνησης δεν πρόκειται να αλλάξει.

Δεν θα αποκτήσει η Ν.Δ. ξαφνικά την απαραίτητη πολιτική βούληση, ώστε να υπερασπιστεί τα συμφέροντα των πολλών και όχι των λίγων όπως κάνει και μέχρι σήμερα, ούτε θα αλλάξει δρόμο βγάζοντας τη χώρα από την τροχιά του επερχόμενου, σκληρότερου 5ου μνημονίου.

Παρόλα αυτά, ελπίζουμε πως θα μπορέσουμε και συζητώντας όλοι, όλα τα Κόμματα καταθέτουν τις προτάσεις τους στο τραπέζι, ότι θα μπορέσουμε να καταλήξουμε σε ένα Ελεγκτικό Συνέδριο που πραγματικά θα μπορέσει να επιτελέσει το ρόλο του και το έργο του.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Πριν εισέλθουμε στις τοποθετήσεις των συναδέλφων Βουλευτών, να σας ανακοινώσω, κυρίες και κύριοι συνάδελφοι, τους φορείς οι οποίοι θα κληθούν για την επόμενη συνεδρίαση. Πολλοί από τους φορείς έχουν προταθεί κοινά από πάρα πολλούς από τους εισηγητές και ειδικούς αγορητές. Στο σύνολό τους είναι 11, ξεπερνάμε κατά έναν τους φορείς.

Τράπεζα της Ελλάδος, Ολομέλεια Δικηγορικών Συλλόγων, Σύλλογος Υπαλλήλων του Ελεγκτικού Συνεδρίου, Ιατρικός Σύλλογος Αθηνών, Κεντρική Ένωση Δήμων Ελλάδος (ΚΕΔΕ), Πανελλήνιος Ιατρικός Σύλλογος, Πανελλήνιος Φαρμακευτικός Σύλλογος, Ένωση Δικαστικών Λειτουργών Ελεγκτικού Συνεδρίου, Ένωση Ελλήνων Δημοσιολόγων, Συμβολαιογραφικός Σύλλογος Εφετείων Αθήνας – Πειραιώς - Αιγαίου και Δωδεκανήσων και Ένωση Δικαστών και Εισαγγελέων.

Τον λόγο έχει ο συνάδελφος κ. Καππάτος.

**ΠΑΝΑΓΗΣ ΚΑΠΠΑΤΟΣ**: Κύριε Υπουργέ, κυρίες και κύριοι συνάδελφοι, ο νέος και ολοκληρωμένος οργανικός νόμος του Ελεγκτικού Συνεδρίου που συζητούμε σήμερα έρχεται σε συνέχεια του ν. 4700/2020, ενός νόμου που επέφερε όλες εκείνες τις απαραίτητες αλλαγές στη λειτουργία του Ελεγκτικού Συνεδρίου με τη θέσπιση ενιαίων δικονομικών κανόνων.

Σήμερα, στο πλαίσιο του νέου οργανικού νόμου που εισάγουμε, ρυθμίζονται συνολικά και ουσιαστικά μια σειρά ζητημάτων διαδικαστικής, οργανικής και λειτουργικής φύσης. Την ίδια ώρα, οργανικές ρυθμίσεις για το Ελεγκτικό Συνέδριο στον κώδικα νόμων για το Ελεγκτικό Συνέδριο και το Προεδρικό Διάταγμα περί εκτελέσεως των περί Ελεγκτικού Συνεδρίου διατάξεων, εξακολουθούν να ισχύουν.

Στις συνεδριάσεις της Επιτροπής, θα έχουμε τη δυνατότητα να αναπτύξουμε διεξοδικά τις καινοτόμες διατάξεις που εισάγει το παρόν σχέδιο νόμου, ένα σχέδιο που αποτελείται από τρεις ενότητες και 186 συνολικά άρθρα.

Με τον οργανικό νόμο του Ελεγκτικού Συνεδρίου να περιλαμβάνεται στην πρώτη ενότητα αποτελούμενη από οκτώ μέρη, εντοπίζουμε ρυθμίσεις που αφορούν στο θεσμό του Ελεγκτικού Συνεδρίου, τη φύση του, τις θεμελιώδεις αρχές του, την αποστολή και την ανεξαρτησία του. Την ίδια ώρα, τα είδη των αρμοδιοτήτων του Ελεγκτικού Συνεδρίου, οι προβλέψεις σχετικά με τη στελέχωσή του, καθώς και η οργάνωση και τα καθήκοντα των Δικαστικών Λειτουργών και Επιτρόπων, είναι παράμετροι που καταγράφονται και περιλαμβάνονται στην εν λόγω ενότητα.

Το δεύτερο μέρος της πρώτης ενότητας περιλαμβάνει τις σχέσεις του Ελεγκτικού Συνεδρίου με τη Βουλή των Ελλήνων. Αφορά συγκεκριμένα στην παρουσίαση των ελεγκτικών εργασιών στη Βουλή, την έκθεση επί του απολογισμού και του ισολογισμού του κράτους, καθώς και τη διαδικασία γνωμοδότησης επί συνταξιοδοτικών νομοσχεδίων. Τέλος, οι βάσεις και οι θεμελιώδεις αρχές ελέγχου του Ελεγκτικού Συνεδρίου, τα είδη και οι διακρίσεις των ελέγχων που εκείνο διενεργεί, ο προγραμματισμός των ελέγχων, καθώς και οι τελικές και μεταβατικές διατάξεις του σχεδίου νόμου, αποτελούν διακριτά μέρη της πρώτης ενότητας.

Στη δεύτερη ενότητα, ρυθμίζονται, με την αντικατάσταση των άρθρων του ν. 4700/2020, ζητήματα που αφορούν στον προσυμβατικό έλεγχο, τις καταθέσεις και επιδόσεις με ηλεκτρονικά μέσα και την ανάπτυξη ειδικού λογισμικού για ψηφιακές διαδικασίες ενώπιον του Ελεγκτικού Συνεδρίου.

Η τρίτη ενότητα αφορά σε λοιπές δημοσιολογιστικές διατάξεις ρυθμίζοντας ζητήματα που σχετίζονται με λειτουργικές δαπάνες Οργανισμών Τοπικής Αυτοδιοίκησης Α΄ βαθμού, καθώς και διαγραφές και ρυθμίσεις ανεξόφλητων οφειλών προς το δημόσιο.

Από τα παραπάνω καθίσταται εμφανής και αισθητή η επιχειρούμενη, από μέρους της κυβέρνησης, παρέμβαση. Εκείνη δεν είναι άλλη από την εισαγωγή ενός διαφορετικού συστήματος δημοσιονομικής ευθύνης σε πλήρη συμφωνία με τις αρχές της αναλογικότητας και της δίκαιης ισορροπίας.

Με το καινοτόμο σύστημα που εισάγεται, για κάθε πράξη που έχει δημοσιονομικές συνέπειες πρώτα ελέγχεται ο βαθμός στον οποίο το κάθε όργανο αναμείχθηκε. Η παρέμβαση αυτή έχει ως αποτέλεσμα τον δικαιότερο και αποτελεσματικότερο καταλογισμό, αφού ο έλεγχος αφορά πλέον το σύνολο των παραγόντων κάθε περίπτωσης ξεχωριστά. Ακόμη, είναι σημαντικό να αναδείξουμε τόσο την ψηφιακή τεχνολογία που υιοθετείται στις ελεγκτικές διαδικασίες, όσο και την πρόβλεψη σύστασης ενός δεύτερου τμήματος ελέγχων και ενός τμήματος μελετών και γνωμοδοτήσεων με παράλληλη σύσταση δύο Επιστημονικών Συμβουλίων.

Επομένως, τι επιχειρούμε πρακτικά με το παρόν σχέδιο νόμου; Πρώτον, τη συνοχή μεταξύ των ισχυουσών ρυθμίσεων που αφορούν στο Ελεγκτικό Συνέδριο αίροντας τις διαπιστωμένες αντιφάσεις που οι ρυθμίσεις αυτές εμφανίζουν.

Ακόμη, προασπίζουμε και διασφαλίζουμε τα θεμελιώδη δικαιώματα των ελεγχομένων καλύπτοντας τα νομοθετικά κενά σε πλήρη ευθυγράμμιση με τις ευρωπαϊκές και διεθνείς καλές πρακτικές στο πεδίο της αποτελεσματικότητας του ελέγχου.

Σε ευθεία σύνδεση με τα ανωτέρω, στους μακροπρόθεσμους στόχους του σχεδίου νόμου, εντοπίζουμε την ανάγκη προσαρμογής των υφιστάμενων ρυθμίσεων στα νεότερα δεδομένα της συνταγματικής νομολογίας του Ελεγκτικού Συνεδρίου, της νομολογίας του Δικαστηρίου της Ε.Ε., καθώς και του Ευρωπαϊκού Δικαστηρίου Δικαιωμάτων του Ανθρώπου. Την ίδια στιγμή, ξεχωριστή θέση στο παρόν νομοσχέδιο κατέχει η αναβαθμισμένη σχέση Ελεγκτικού Συνεδρίου και Βουλής. Στόχος δεν είναι άλλος παρά η παροχή στην εθνική αντιπροσωπεία υψηλού επιπέδου τεχνοκρατικής ενημέρωσης επί δημοσιονομικών και συνταξιοδοτικών θεμάτων.

Κυρίες και κύριοι συνάδελφοι, έχοντας αποκτήσει από τη σημερινή μας συνεδρίαση μια συνολική ολιστική, θα λέγαμε, εικόνα του τι επιχειρούμε στο παρόν σχέδιο νόμου, είμαστε έτοιμοι για το επόμενο βήμα. Το βήμα της αναλυτικής κατ’ άρθρο επεξεργασίας του νομοσχεδίου που επιφέρει μια σειρά θετικών αλλαγών στην οργάνωση του Ελεγκτικού Συνεδρίου. Σε κάθε περίπτωση, είμαι βέβαιος πως το μεταρρυθμιστικό πνεύμα που διέπει το νομοσχέδιο θα μας επιτρέψει μια διεξοδική και γόνιμη συζήτηση.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Με την παρέμβαση του Βουλευτή Κεφαλληνίας, ολοκληρώθηκαν οι παρατηρήσεις επί της αρχής του νομοσχεδίου.

Τον λόγο έχει ο κ. Κώτσηρας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Σεβόμενος και εγώ ότι όλοι συνάδελφοι ήταν συμπυκνωμένος και τεκμηριωμένος ο λόγος τους σε μεγάλο βαθμό, θεωρώ, ότι κατ’ αρχάς είναι σημαντικό, ότι από τις τοποθετήσεις της πλειοψηφίας τουλάχιστον των εκπροσώπων των κομμάτων διαπιστώνεται ότι το συγκεκριμένο νομοσχέδιο κινείται επί της αρχής σε θετική κατεύθυνση.

Και αυτό, είναι σημαντικό, πράγματι, διότι όντως το συγκεκριμένο νομοσχέδιο συμβάλλει αποτελεσματικά και παρεμβαίνει σε ένα πεδίο το οποίο είναι μείζονος σημασίας για την εθνική έννομη τάξη. Πράγματι ό,τι αφορά το Ελεγκτικό Συνέδριο που είναι ένας μείζων θεσμός για την ελληνική Δικαιοσύνη ότι το εκσυγχρονίζει, ότι επικαιροποιεί τις διατάξεις που το αφορούν και αναδεικνύει την λειτουργία του όπως αυτή έχει διαμορφωθεί διαχρονικά, θεωρώ, ότι συμβάλλει πραγματικά στο να δημιουργηθεί ένα θεσμικό περιβάλλον ασφάλειας δικαίου, ένα θεσμικό περιβάλλον το οποίο πραγματικά μπορεί να ενισχύσει την ομαλή λειτουργία της δικαιοσύνης στον κρίσιμο αυτό τομέα.

Το συγκεκριμένο νομοσχέδιο πράγματι, εμπλουτίζοντας τον Οργανισμό του Ελεγκτικού Συνεδρίου αναδεικνύει την πολυδιάστατη λειτουργία του σε επίπεδο δικαιοδοτικό, διοικητικό, γνωμοδοτικό και ελεγκτικό. Σκιαγραφεί με ενάργεια το ρόλο του Ελεγκτικού Συνεδρίου όχι μόνον ως αυτοτελούς σχηματισμού αλλά και ως φορέα στο πλαίσιο μιας αναγκαίας αλληλεπίδρασης που υπάρχει και των απαραίτητων θεσμικών αντιβάρων που προβλέπονται σε σχέση με την Βουλή, την κεντρική διοίκηση, την αυτοδιοίκηση και λοιπά νομικά πρόσωπα δημοσίου δικαίου, αλλά κυρίως με το περιεχόμενό του συμπυκνώνεται και αποτυπώνεται η οργανική και λειτουργική εμβέλεια του Ελεγκτικού Συνεδρίου.

Εάν μπορούσα να συνοψίσω, κύριε Πρόεδρε και αγαπητοί και αγαπητές συνάδελφοι, την φύση του νομοσχεδίου, θα βασιζόμουν σε τέσσερις άξονες. Αφενός το νομοσχέδιο είναι ερμηνευτικό, στο μέτρο που απαγγέλλει, διαπλάσσει ή επαναδιατυπώνει αξιολογικές αρχές χαράσσοντας παράλληλα, ερμηνευτικές κατευθύνσεις στο ήδη υφιστάμενο πλαίσιο. Είναι νομοσχέδιο κωδικοποιητικό, στο μέτρο που συγκεντρώνει και συστηματοποιεί διατάξεις για το Ελεγκτικό Συνέδριο που βρίσκονταν διάσπαρτες και χωρίς την προσήκουσα εσωτερική και συστηματική συνοχή σε διάφορα νομοθετήματα όπως σωστά ετέθη και από πολλούς συναδέλφους. Είναι νομοσχέδιο οργανωτικό και εσωτερικής τάξεως, στο μέτρο που ρυθμίζει την υπηρεσιακή κατάσταση υπηρετούντων δικαστικών λειτουργών και διοικητικών υπαλλήλων, την διάρθρωση των αρμοδιοτήτων μεταξύ συνθέσεων και σχηματισμών και άλλα ζητήματα εσωτερικής οργάνωσης.

Τέταρτον, είναι νομοσχέδιο κανονιστικό και είναι γνήσια κανονιστικό, καθότι θεσπίζει κανόνες δικαίου απευθυνόμενους προς όλους τους κοινωνούς του δικαίου και ιδίως, τους συλλειτουργούς της δικαιοσύνης και εφαρμοστέο για το σύνολο του συστήματος του δημόσιου λογιστικού.

Οι σκοποί του συγκεκριμένου νομοσχεδίου θεωρώ ότι αναλύθηκαν επαρκώς και με ενάργεια και από τον Εισηγητή της Πλειοψηφίας, τον κ. Κούβελα, αλλά αν τις σταχυολογούσαμε, είναι η συνοχή των ρυθμίσεων, είναι η προσαρμογή στα νομολογιακά δεδομένα που είναι ένας σημαντικός άξονας, τον οποίο, οφείλουμε σαν πολιτεία και σαν νομοθετικό σώμα και σαν εκτελεστική εξουσία να λαμβάνουμε υπόψη για να υπάρχει μια πλήρης και μια συγκροτημένη διαρρύθμιση του νομοθετικού περιβάλλοντος, είναι η συμπλήρωση των νομοθετικών κενών, η οποία, είναι απαραίτητη, προκειμένου να υπάρχει μία ευθυγράμμιση με τις καλές πρακτικές σε διεθνές επίπεδο και καθίσταται και αποτελεσματικότερο, προφανώς, το νομικό περιβάλλον, εντός του οποίου θα δρα το Ελεγκτικό Συνέδριο υπό τη διττή του λειτουργία.

Επίσης, σημαντική είναι η αναβάθμιση της συνεργασίας του Ελεγκτικού Συνεδρίου με τη Βουλή, ώστε να παρέχεται στην Εθνική Αντιπροσωπεία υψηλού επιπέδου τεχνοκρατική ενημέρωση επί δημοσιονομικών και συνταξιοδοτικών θεμάτων. Στο σημείο αυτό, θεωρώ ότι είναι ωφέλιμο και για την πληρότητα της συζήτησης να θέσουμε το περιβάλλον, εντός του οποίου κινήθηκε η συγκεκριμένη νομοθετική πρωτοβουλία, για να γίνει αντιληπτή και μια τυχόν προσπάθεια που έχει γίνει για να μαζευτεί μια πανσπερμία διατάξεων που υπάρχουν σε σχέση με τις διατάξεις του Ελεγκτικού Συνεδρίου.

Κατ’ αρχάς, όπως σωστά τονίσθηκε, το Ελεγκτικό Συνέδριο έχει βάσει του Συντάγματος και ελεγκτικές και δικαιοδοσίες αρμοδιότητες. Με το ν.4700/2020 νομοθετήθηκε ένα ενιαίο, ο πλήρες και σύγχρονο πλαίσιο σχετικά με τη δικαιοδοτική τη λειτουργία κυρίως, του Ελεγκτικού Συνεδρίου. Παρέμεινε, λοιπόν, χωρίς αντίστοιχη διευθέτηση σε ένα μεγάλο βαθμό, πλην κάποιων επειγουσών ρυθμίσεων που υπήρξαν εκείνη την περίοδο, το αντίστοιχο πλαίσιο που αφορά τις ελεγκτικές αρμοδιότητες του Δικαστηρίου.

Ξέρουν και οι νομικοί συνάδελφοι που παρίστανται στην Επιτροπή ότι στο συγκεκριμένο κομμάτι της ελεγκτικής πτυχής του Ελεγκτικού Συνεδρίου υπάρχουν αρκετά νομοθετήματα που το αφορούν και το κενό αυτό που δημιουργήθηκε καλύπτεται επαρκώς με το προτεινόμενο νομοσχέδιο. Παύουν, λοιπόν, να υπάρχουν δύο νομοθετικά κείμενα για τις ελεγκτικές αρμοδιότητες και πλέον, τίθεται ένα ενιαίο πλαίσιο που ρυθμίζει και περιέχει με σύγχρονο τρόπο όλες τις ελεγκτικές αρμοδιότητες που το Σύνταγμα έχει αναθέσει στο Δικαστήριο.

Αυτή η αντιστοίχιση, αυτή η συνοχή που δημιουργείται με το συγκεκριμένο νομοσχέδιο βοηθάει κυρίως στην ασφάλεια δικαίου για όλους τους εμπλεκόμενους σε μιας τέτοιας φύσεως διαδικασίας και όπως είπα προηγουμένως, για τους συλλειτουργούς της δικαιοσύνης, αλλά και για οποιονδήποτε έχει εμπλοκή με ένα τέτοιο ζήτημα σύνθετο, νομικά, οικονομικά, λογιστικά και προφανώς, η ασφάλεια δικαίου είναι ένα περιβάλλον, πάνω στο οποίο πρέπει να χτίσουμε οποιαδήποτε νομοθετική πρωτοβουλία και γι’ αυτό και η κωδικοποίηση της υφιστάμενης νομοθεσίας αναμφίβολα βοηθάει σε αυτή την κατεύθυνση.

Εναρμονίζονται οι διατάξεις με τις διεθνείς αρχές και κανόνες σε σχέση με τους χάρτες δεοντολογίας. Καταγράφεται συστηματικά η διάκριση των αρμοδιοτήτων, κατοχυρώνονται οι λειτουργικές αρμοδιότητες και η εσωτερική οργανωτική τάξη του Ελεγκτικού Συνεδρίου. Κυρίως, μπορώ να πω ότι και με την ψηφιοποίηση που αναφέρθηκε, αλλά και με το θέμα του καθεστώτος δημοσιονομικής ευθύνης και του διαφορετικού συστήματος δημοσιονομικής ευθύνης που έχει πλέον ένα πιο ανάλογο και ένα πιο δίκαιο και ισορροπημένο τρόπο διαπίστωσης του, θεωρώ ότι λύνονται θέματα που είχαν προκύψει στην πράξη και τα οποία, δημιουργούσαν έναν πολύ μεγάλο όγκο διαφορών, οι οποίες, εν τέλει οδηγούνταν στην επίλυσή τους, αλλά με πολύ σύνθετο και χρονικά εκτενή τρόπο και θεωρώ ότι αυτή η πρόβλεψη που υπάρχει για την ευθύνη του κάθε οργάνου που αναμειγνύεται στην αλυσίδα της παραγωγής πράξεων με δημοσιονομικές συνέπειες στο μέτρο που ακριβώς το αφορά, είναι μία ρύθμιση που βοηθάει και στην πρακτική, αλλά και στην ουσία, του ελεγκτικού ρόλου του Ελεγκτικού Συνεδρίου.

Επίσης, η εισαγωγή της ψηφιακής τεχνολογίας στις ελεγκτικές διαδικασίες θεωρώ ότι είναι μια πολύ σημαντική πρόβλεψη, η οποία θα βοηθήσει στην πραγμάτωση του σκοπού που έχει να φέρει σε πέρας το Ελεγκτικό Συνέδριο.

Αγαπητές και αγαπητοί συνάδελφοι, θεωρώ ότι επειδή έγινε πράγματι μια ενδιαφέρουσα επί της αρχής πρώτη συνεδρίαση και τέθηκαν ζητήματα, τα οποία έχουν και τεχνικό και νομικό ενδιαφέρον, και γι’ αυτό το λόγο εκλήθησαν και αρκετοί φορείς, παρά τον τεχνικό χαρακτήρα που έχει το νομοσχέδιο, αύριο με την ακρόαση που θα έχουμε το πρωί, αλλά και με την επί των άρθρων επιμέρους ανάλυση του νομοσχεδίου, οποιαδήποτε προφανώς πρόταση κινείται προς την περαιτέρω βελτίωση του πλαισίου, την ευθυγράμμιση του με άλλες διατάξεις, που χρήζουν πράγματι ολοκληρωμένης αντιμετώπισης θετικά, γνωρίζετε πολύ καλά ότι το Υπουργείο Δικαιοσύνης πάντα έχει τα αυτιά του ανοιχτά σε οποιαδήποτε πρόταση κινείται προς αυτές τις κοινές κατευθύνσεις.

Ειδικά σε νομοσχέδια, όπως το συγκεκριμένο, το οποίο πράγματι δημιουργεί ένα περιβάλλον εργασίας πάνω στο οποίο πρέπει να χτίσει η Ελλάδα για τα επόμενα πολλά χρόνια σε πολύ σημαντικά ζητήματα, όπως είναι οι ελεγκτικές αρμοδιότητες του Ελεγκτικού Συνεδρίου, θεωρώ ότι μπορούμε να βρούμε κοινό τόπο, ακόμα και σε επιμέρους τεχνικά ζητήματα που μπορεί να τεθούν αύριο και στην επί των άρθρων συζήτηση.

Αυτό θα γίνει θεωρώ, αντιλαμβανόμενοι όλοι τη φύση του νομοσχεδίου, που ρυθμίζει κυρίως ένα κομμάτι από τη μικτή αρμοδιότητα του Ελεγκτικού Συνεδρίου, στην ανάγκη προφανώς που χρειάζεται το νομικό μας πλαίσιο να διασαφηνίσει και να κωδικοποιήσει διατάξεις, που αφορούν στο Ελεγκτικό Συνέδριο και να επιφέρει μια συνοχή, στην ανάγκη εμπέδωσης των καλών διεθνών πρακτικών και την επικοινωνία που χρειάζεται κάθε σύγχρονο δικαστήριο με τη διεθνή και την ευρωπαϊκή έννομη τάξη και κυρίως στην κατανόηση της ευρυθμίας του δημοσίου λογιστικού, ως ειδικότερης προϋπόθεσης του κράτους δικαίου, της διαφάνειας και της αναπτυξιακής προσέγγισης, που πρέπει να διέπει διαχρονικά τον δημόσιο βίο.

Πάνω σ’ αυτούς, λοιπόν, τους άξονες θεωρώ ότι αύριο θα έχουμε μια περαιτέρω συζήτηση στην επί των άρθρων συνεδρίαση που θα γίνει στην Επιτροπή.

Θα ήθελα να πω εφόσον τέθηκε το θέμα της λειτουργίας της Δικαιοσύνης και το ανέφερε και η κυρία Γιαννακοπούλου. Μέσα στην πανδημία γνωρίζετε ότι έχει γίνει μια πολύ μεγάλη προσπάθεια να κρατηθεί ζωντανός ο χώρος της δικαιοσύνης, να μην χαθούν δικαιώματα των πολιτών, να έχουμε τη δύσκολη εβδομαδιαία κανονιστική νομοθέτηση, προκειμένου να μπορέσουμε να κρατήσουμε ζωντανές διαδικασίες και ήδη υπάρχει πλέον μια μεγαλύτερη εξομάλυνση της καθημερινότητας του νομικού κόσμου.

Στο θέμα που αναφέρατε, ο υπουργός ο κ. Τσιάρας, έχει ήδη επικοινωνήσει με την ΚΤΙΠ, προκειμένου να ενισχύσει ακόμα περισσότερο τα διοικητικά δικαστήρια σε θέματα που αφορούν στην καθημερινότητά τους. Όλοι επιθυμούμε τη βελτίωση της καθημερινότητας όλων των συλλειτουργών της Δικαιοσύνης, αλλά προφανώς την εύρυθμη πρόσβαση των πολιτών και των συλλειτουργών σε δικαστηριακούς χώρους και θα κάνουμε το παν δυνατόν για να συμβάλλουμε προς αυτή την κατεύθυνση.

Τέλος, ολοκληρώνοντας, αναφέρθηκε ο κ. Χατζηγιαννάκης, ο καλός συνάδελφος στην αρχή της ομιλίας του, στα εμβόλια και την προσπάθεια που γίνεται αυτή την περίοδο. Πράγματι γίνεται μια μεγάλη προσπάθεια να επικρατήσει και η ελληνική κοινωνία να προχωρήσει, να ολοκληρώσει, να επιταχύνουμε τη διαδικασία των εμβολιασμών, γιατί είναι το μόνο μέσο για να μπορέσουμε να έχουμε μια κανονικότητα σε όλα τα επίπεδα. Χαίρομαι που τον άκουσα που ανέφερε ότι εμβολιάστηκε με το Astra Zeneca, όπως και εγώ, το δημοσιοποίησε και κάλεσε σε υπευθυνότητα με τη δική του οπτική.

Αγαπητέ συνάδελφε, καλώ και εσάς να αναφερθείτε και να το πείτε αυτό και σε συναδέλφους σας στην Κοινοβουλευτική σας Ομάδα, οι οποίοι προσφάτως, χθες μάλιστα, αμφισβήτησαν μέχρι και την ίδια επιστημονική τεκμηρίωση των εμβολίων. Τέτοιες φωνές θεωρώ ότι δεν προσιδιάζουν στην κοινή προσπάθεια που πρέπει να κάνουμε για ένα μείζων εθνικό στόχο.

Επαναλαμβάνω ότι σε αυτή την κατεύθυνση οφείλουμε όλοι να σταθούμε με υπευθυνότητα, χωρίς, ναι μεν αλλά, για να μπορέσουμε να επιτύχουμε τον σκοπό, ο οποίος θα μας βοηθήσει όλους να μπορέσουμε ακόμα και να διαφωνήσουμε για ζητήματα πολιτικής, αλλά σε ένα κανονικό, ομαλότερο περιβάλλον, το οποίο θα βοηθήσει και τους πολίτες να επανέλθουν στην πραγματική κοινωνικότητα, η οποία χαρακτήριζε τη ζωή μας πριν.

Σας ευχαριστώ πολύ για τον χρόνο, κύριε Πρόεδρε, θεωρώ ότι αύριο θα μπορέσουμε να συζητήσουμε εκτενώς και για τα άρθρα του νομοσχεδίου.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Με την αγόρευση και τις παρατηρήσεις του υφυπουργού Δικαιοσύνης, ολοκληρώθηκε η επί της αρχής συνεδρίαση για την επεξεργασία και εξέταση του σχεδίου νόμου του Υπουργείου Δικαιοσύνης «Οργανικός νόμος του Ελεγκτικού Συνεδρίου και άλλες συναφείς ρυθμίσεις».

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Δαβάκης Αθανάσιος, Ζεμπίλης Αθανάσιος, Καραγκούνης Κωνσταντίνος, Καρασμάνης Γεώργιος, Κουμουτσάκος Γεώργιος, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Αγαθοπούλου Ειρήνη-Ελένη, Γκαρά Αναστασία (Νατάσα), Καλαματιανός Διονύσιος-Χαράλαμπος, Λάππας Σπυρίδωνας, Πολάκης Παύλος, Πούλου Παναγιού (Γιώτα), Ραγκούσης Ιωάννης, Ψυχογιός Γεώργιος, Καστανίδης Χαράλαμπος, Στολτίδης Λεωνίδας, Μυλωνάκης Αντώνιος, Αδαμοπούλου Αγγελική.

Τέλος και περί ώρα 14.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**